# 433. Ady Endre – Diósi Ödönnének

[Budapest, 1907. nov. 14.]

Édes jó Adél,

nagyon akartam volna lemenni szombaton s nagyon fáj, hogy tegnap óta lehetetlen. A jegyemet vagy legalább is az utravaló pénzt még csak meg tudnám szerezni valahogyan. De éppen e napra hívatott a könyvem ügyében tanácskozásra a Franklin. S ugyancsak e napon kell pénzért fölolvasnom valahol. Roppant sok írnivalóm is van e napokban, holott megint rettenetes álmatlanság kínoz s fájdalmasan, nehezen bírom a munkát. Hiszen az egész egy pár napi késést jelent csak s majd akkor viszem Margitot is magammal. Ugy állnak most a dolgok, hogy egy uj lap indul s engem valószínűleg fölszólítanak, hogy belépjek oda. Ez még megválik s ha lemegyek, már tudni fogok bizonyosat is talán. Éppen most készülök Dodónak is írni. Nagyon szeretném, kérném, hogy lemenetelem előtt írjon még egy-két sort. Arról, hogy késik-e Budapestre jövetelük s hogy maga nem beteg-e, mert én olyan ostoba rosszakat álmodok kevés alvásomban magáról. A Hét-be[!] vasárnap valószínűleg megjelenik egy Léda-versem. Ezerszer csókolja a kezeit s alig várja, hogy láthassa magát

hűséges Adyja

Bertát szeretettel üdvözlöm.

[Címzés:]
Madame
Adéle Diósy
Főutca, Stern-Márton-ház.
Nagyvárad.

## 433. Ady Endre – Diósi Ödönnének

[Budapest, 1907. nov. 14.]

K: OSZK – növn. 1937/35/5 – BN borítékban BN levélpapír (l. a 403. sz. jegyzetet) – 1 f. (r–v) – 220 x 283; 124 x 158 mm – Tintaírás – A borítékon szavak Révész olvashatatlan írásával; a szövegben Révész ceruzás jelei a fényképezendő részek megjelölésére. – Pr.: vétel Lantos Adolftól 1937.

Dat.: fpb: Bp 907 nov 14 – épb: Nagyvárad 907 nov 15.

M: RAéL 187–188. (faksz. rész: 229.) – RAöl 148–149. – AEvl 179. – AEl I. 268.

éppen e napra hívatott a könyvem ügyében tanácskozásra a Franklin: a Vér és arany c. kötetről van szó, amely 1908-as évszámmal, de még 1907 végén jelent meg.

S ugyancsak e napon kell pénzért fölolvasnom valahol: ez a nov. 16-ra, szombatra eső fölolvasás az első nyilvános szereplés volt az Új versek megjelenése után. Semmit sem sikerült róla megtudni.

Roppant sok írnivalóm is van e napokban: Ady akkor A Hétnek is dolgozott: nov. 15-i dátummal nov. 17-én jelent meg öt részből álló Glosszák c. cikke és Csolnak a holt-tengeren c. verse.

Hiszen az egész egy pár napi késést jelent csak s majd akkor viszem Margitot is magammal: Ady nov. 22-re készült Nagyváradra leutazni, hogy harmincadik születésnapját együtt ünnepelje az asszonnyal. – Brüll Margit a debilis harmadik testvér, (a középső Brüll-lány) Pesten vendégeskedett, és csak kísérettel utazhatott.

uj lap indul: a lapalapítás nem sikerült (l. a 430., 438. sz. levelet).

A Hét-be[!] vasárnap valószínűleg megjelenik egy Léda-versem: Ady novemberi levelei az asszonyhoz a „feléledt kapcsolat öröméről tanúskodnak” (AEÖV III. 484.). A varsányi hétvégi vendégeskedések elmaradtak, Vészi Margit elutazott Párizsba, Ady gyakrabban jár le Váradra. Múlékony, ingatag béke heteinek rövid viharszünetében született gesztus-versek a Kereszttel hagylak itt (BN Esti lap 1907. okt. 27.) és a Csolnak a holt-tengeren. A Hét nov. 17-i számát Ady magával vihette Váradra. Az ember- és szerelem-próbáló év végéhez Révész ezt a véleményt fűzi: „Az Ady–Léda ismeretség is eléri boltozatát, nemcsak Ady Endre költészete. Elkészült, kiteljesedett Ady Endre és mehetne arrébb. Ez csak öt év múlva fog megtörténni” (RAéL 189.).