# 202. Ady Endre – Diósi Ödönnének

[Budapest, 1905. máj. 25. előtt]

Édes Drágám, Jóságom,

félek: beteg vagy mint én. Pár nap mulva meglátlak, majd mindent kibeszélünk. E percben táviratot küldtem nektek. Nagyon szeretlek, csak te tartassz az életnek. Ne bánts, nem bírom ki, ne kételkedj, szeress. Csókolom mindenedet

A.

## 202. Ady Endre – Diósi Ödönnének

[Budapest, 1905. máj. 25. előtt]

K: OSZK – Fond 74/4/106 – Hajtott faerezetmintás vízjelű levélpapír – 2 f. 1. f.: r–v – 112 x 178 mm – Tintaírás – Pr.: vétel dr. Nádor Henriktől 1966. – Brüll Berta másolata: OSZK Levelestár növn. 1946/21/52. – Pr.: a másoló ajándéka 1946.

M: RSle 185. – RAöl 447. („Keltezés nélküli levelek” között.)

A levél több helyre keltezhető, ide helyezése tűnik mégis leginkább elfogadhatónak.

Diósiné Nagyváradra készült. Ady hetek óta várta a híradást utazása részleteiről. Amikor végre megkapta a levelet, amelyben az asszony közli útvonalát és indulásának időpontját, táviratot küldött Párizsba. A levél megérkezését nyugtázza a távirat. A „nektek” az asszonyt és férjét jelenti. Belia úgy tudja, hogy Diósi elkísérte a feleségét Münchenig, s néhány napot hármasban töltöttek a Starnbergi tó mellett. Értesülésének forrása Révész állítása, melyet ismert tapintata sugallt (RAéL 144.; RSle 60–61.; RAöl 115., 310.). Más forrás, pl. Diósiné visszaemlékezése ezt nem erősíti meg (l. 177. sz. levél jegyzetét).

A „nektek” jelenthetné Bertát és az 1905 és 1907 nyarán és őszén Váradon tartózkodó Diósinét is, ez esetben azonban Ady közölné a legközelebbi látogatása idejét, és üdvözölné a család többi tagját. A faerezet-mintás vízjelű levélpapír használata 1905. januártól májusig gyakori, egyébként csak évekkel később fordul elő egyszer.

Talányos az azonos (?) betegség említése: „félek: beteg vagy mint én”. Mindjárt Ady súlyos betegségére, a vérbajra gondolunk, de ezt a későbbiekben semmi nem erősíti meg. Lehet, hogy itt a gyakran említett és a 200., 201. sz. levélben is panaszolt súlyos neuraszténiáról („közel az őrülethez”, „széthullani készülő idegrendszer”-ről) van szó. Ady az asszony idegalkatát a magáéhoz hasonlónak tartotta, későbbi leveleiben többször is ír erről. Feltűnő és szokatlan az aláírás névrövidítése. Ezt találjuk egy 1908. márciusára keltezett levél alatt is. (AEl I. 284–285.) A levél érzelmi hőfoka is azt valószínűsíti, hogy a korai évekből való.