# 294. Ady Endre – Révész Bélának

[Párizs, 1906. júl. 9.]

Kedves Bélám, […]r-félét nem kaptam meg [,pedig nag]yon kéne. Cz. nem is vála[szolt. M]enj föl hozzá, [(]Váczi körut 17.), beszélj vele, kérdezd meg s értesíts a dolgok állásáról. Őrült meleg van Párisban. De azért te gyere ki okvetlenül. Ölel

Adyd

[Címzés:]
Mr.
Béla Révész
Budapest
(Honvéd u. 10,
Friss Ujság)
Hongrie

## 294. Ady Endre – Révész Bélának

[Párizs, 1906. júl. 9.]

K: OSZK – Fond 74/5/2 – A bélyeg kitépésével megcsonkított képeslap – Nyomtatott szövege: Car[te pos]tale, a képes oldalon: Paris – Thé[âtre (?)] Sarah-Bernhardt – 1 f. – 140 x 90 mm – Tintaírás – Pr.: vétel dr. Nádor Henriktől 1966.

Dat.: fpb: [Paris] 9–7 06 – épb: Bp. 906 jul 11 E 12

M: Scheiber – Zsoldos 35–36.

A lap kivágott részén lévő kikövetkeztetett betűket [ ]-be tettük.

A közreadók a 11 levélhez írt bevezetőjükben sajnálattal állapítják meg, hogy az újabb Ady-filológiában „Révész személye kihullott az emlékezés és érdeklődés köréből”. Az AEvl-ben egyetlen hozzá írt levél sem kapott helyet. Ezt a levelet Nádor Henrik tulajdonából közlik. Nádor Brüll Bertától és Révésztől vásárolt levélgyűjteménye 1966-ban az OSZK-ba került (l. a jegyzetek bevezetését).

A levél első mondata valamilyen írásért járó pénzre vonatkozhat.

Cz. nem is vála[szolt]: talán Czigány Dezsőről van szó, őt említi az előző levelében is.