# 428. Ady Endre – Diósi Ödönnének

[Budapest, 1907. nov. 4.]

Édes jó Adél,

nincs semmi új, csupa bizonytalanság és undor. Azt minden esetre elértem, hogy ha Pályinak nem tetszem, három hónapi fölmondásom van. Egyébként készítem a talajt s a helyzetet Párisba (vagy, ha maga nem akarja: <)> Mindszentre) való elvonulásomhoz. Egyszerűen csömörletesek az uj szerkesztőségi stílus, az uj emberek stb. Ráadásul pénz sincs s ez mindennél sulyosabb. A verskötetemet már szedik s én nagyon siettetem. Dodótól ujabb levelet nem kaptam. Hogy van édes, drága, jó Mindenem? Bertának kézcsók s írjon, írja meg a Guttmannék címét, elfelejtettem. Ezer kézcsókkal hűséges Adyja

hétfő.

[Címzés:]
Madame
Adéle Diósy
Nagyvárad.
Főutca, Stern-Márton-ház.

## 428. Ady Endre – Diósi Ödönnének

[Budapest, 1907. nov. 4.]

K: OSZK – növn. 1937/35/2 – Hajtott levélpapír borítékkal – 2 f. – 1. f.: r; 2. f.: r – 112 x 179; 95 x 117 mm – Tintaírás – A borítékon Révész olvashatatlan ceruzaírása – Pr.: vétel Lantos Adolftól 1937 – Gépelt másolat: MTAKK K 14/15.

Dat.: fpb: Bp 907 nov 4 – épb: Nagyvárad 907 nov 5.

M: AEvl 176. – Lengyel 321. – AEl I. 265.

ha Pályinak nem tetszem: a BN-nál történt változásokról l. a 426. sz. levél jegyzetét.

Guttmannék: Brüllék pesti rokonsága. Diósiné náluk szállt meg pesti tartózkodása alkalmával.