# 399. Ady Endre – Diósi Ödönéknek

[Bécs, 1907. jún. 23.]

Édes Adél és Dodó,

álmatlanul, fáradtan, de végre Bécsben vagyok. Medve várt a vonatnál s itt Bécsben töltök egy-két órát. Este már hét órakor Budapesten leszek. Pénzügyi eredménye, sajnos, nincs a kiszállásnak. De legalább megfürödtem s pihentettem egy kicsit az idegeimet. Budapestről írok ujságokat s mindenről részletesen. Most szeretettel s fájdalommal gondolok reátok Párisra. Adél kezeit csókolja, téged Dodóm ölel

Ady

reggel 9 óra.

[Címzés:]
Monsieur
A. Diósy
Paris
92 Rue de Levis. 92
XVII.

## 399. Ady Endre – Diósi Ödönéknek

[Bécs, 1907. jún. 23.]

K: OSZK – Fond 74/4a/4 – Hajtott levélpapír borítékkal – A levélpapíron nyomtatva: I. Bäckerstrasse 24. – 2 f. (1–2. f. r) – 131 x 172; 95 x 140 mm – Tintaírás – A borítékon talán kézirattári dátum – Pr.: vétel dr. Nádor Henriktől 1966.

Dat.: fpb: Wien 1 23 VI 07 XI – épb: Ø

M: RSle 192–193. – RAöl 455. – AEl 252.

A lakáscím a Medve Miklósé, nála írta a levelet.

Pénzügyi eredmény az lett volna, ha Medve Miklóstól nagyobb összegű vissza nem fizetendő baráti kölcsönt kapott volna. Ady gyakran igénybe vette barátja segítségét.