# 61. Ady Endre – Brüll Bertának

[Nagyvárad, 1903. szept. 18.]

Csókolja a kezét s kéri: vigyázzon beteg nénikéjére – alázatos, igaz híve, Ady Endre

[Címzés:]
Őnagysága Brüll Berta urhölgynek
Budapest
(Continental szálloda)

## 61. Ady Endre – Brüll Bertának

[Nagyvárad, 1903. szept. 18.]

K: Rutgers State University (USA) Révész Béla hagyatéka – Képes levelezőlap, képaláírás: Nagyváradi indóház.

Dat.: fpb: Brassó–Budapest 903. szept. 18. – épb: Budapest 1903 szept. 19 N 9.

M: Scheiber–Zsoldos 36. – Klny: Irodalomtörténeti Dolgozatok 38. (40.) – AEl I. 79.

A közlők (Scheiber Sándor és Zsoldos Jenő) Hegedűs Nándor kronológiája alapján (AEN 125.; AEnn 451.) így illesztik be a lapot „az Ady–Léda ismeretség kezdeti időszakának napi eseményeit illusztráló mozzanatok közé: A Lédáról szállingózó pletykák kétségbeejtik Adyt. 1903. szept. 18-án jelenik meg a hír a NN-ban, hogy Radó Ignác és dr. Várady Zsigmond Budapestre utazik; az aljas mende-mondákat terjesztő Radó magával viszi Lédához Váradyt. A hír olvastára Ady nyugtalanul Pestre készül. Közölt levelünk a két mozzanat – az újsághír megjelenése és a Pestre utazás ténye – közé ékelődik. A költő a közlemény hatása alatt a nagyváradi állomásra siet, képeslapot vásárol, bedobja a Brassó–Budapest között közlekedő vonat postakocsijába, hogy levele másnap Berta kezébe kerüljön. Ady a Lédával Pesten időző Bertusnak írja virágnyelven: legyen résen a veszedelem elhárítására.” A figyelmeztető kérés azonban nemcsak képletes volt. Ady közben levelet kapott, amelyben Diósiné megírta, hogy beteg.