# 320. Ady Endre – Kabos Edének

[Messina, 1906. szept. 18.]

Kedves szerkesztő ur, egy apró cikket tudok küldeni csupán. Nem a jó szándékomon mulik. Beteg vagyok s akárhogy erőlködök, nem tudok a hajón dolgozni. Ki fogom pótolni. Elmaradt tárcáimat mind meg fogom írni. Mindannyiatokat üdvözöl szeretettel s téged ölel Adyd

Messina, kedd

[Címzés:]
Mr. Ede Kabos
directeur.
Eötvös u. 33.
Budapest
Hongrie.

## 320. Ady Endre – Kabos Edének

[Messina, 1906. szept. 18.]

K: MTAKK – Ms 1243/3 – Képeslap, felirat a címoldalon: Cartolina Postale Italiana, a képoldalon: Messina – Ganzirri riviera F[...] – 1 f. – 138 x 89 mm – Ceruzaírás – Szöveg a képoldalon – Pr.: Kabos Ilonka ajándéka 1972.

Dat.: fpb: olvashatatlan – épb: Bp 906 sep 21 N 9.

M: itt először.

Messina szicíliai város. Ady Messina, szeptember 18. kelettel megjelent cikke a BN szept. 22. számában: Úti levelek – Magyarok a hajón.; AEÖPM VIII. 87–88. Talán ezt küldte a levelezőlappal egyidőben.