# 50. Ady Endre – Ismeretlennek [Kurländer Ede?]

[Nagyvárad, 1903. jún. 13.]

Igen Tisztelt Ügyvéd Úr, ezerszeresen kérem bocsánatát s minden esetben szíves diszkréczióját kérésemben, melylyel most Igen Tisztelt Ügyvéd Urhoz fordulni kénytelen vagyok. Olyan helyzetben, hogy nem lehet s nem tudok máshoz fordulni s igen nyomasztó, sürgős ügyben husz forint kölcsönt kérek. Mielőbb vissza fogom fizetni. Az Igen Tisztelt Ügyvéd Urnak tisztelő s előre hálás híve. Nagyvárad 1903 jún. 13.

Ady Endre.

## 50. Ady Endre – Ismeretlennek [Kurländer Ede?]

Nagyvárad, 1903. jún. 13.

K: PIM – A. 104. – 1 f. (r) – 145 x 229 mm – A NN összehajtott levélpapírja – Tintaírás – Pr.: Szalay József gyűjtő leányának, Szalay Ágnesnek a tulajdonából vette a PIM 1958-ban.

M: Itt jelenik meg először.

A levél jobb felső sarkában „K 30.-” bizonyára azt jelenti, hogy a kölcsönadó nem 20, hanem csak 15 Ft-ot, azaz 30 koronát küldött. A levélben a husz forint, Mielőbb vissza fogom fizetni. – szövegrészeket ismeretlen kéz ceruzával aláhúzta.

Kurländer (később Kenéz-Kurländer) Ede (1870–1952) a városi közéletben és sajtóban gyakran szereplő gazdag nagyváradi ügyvéd. Adorján Emilhez hasonlóan ő is szívesen kereste az újságírók barátságát. Nagyváradon a helyi Színházi Újság, később Pesten a Pesti Tükör kiadója (EmlAE II. 686–696.).

Hegedűs Nándor kutatásai alapján indokolt a feltételezés, hogy a levél címzettje Kurländer (AEnn 264–265.; AEN 51–53.). Kurländer maga is megírta, hogy hogyan támogatta Adyt kisebb-nagyobb összegekkel, s hogy kötött tréfás szerződést arról, hogy Ady minden pesti lapnak küldött tudósításáért, amelyben őt megemlíti, 5–10 Ft-ot kap. Hegedűs azonban ezt valószínűtlennek tartja, mert nincs rá adat, hogy Ady a fővárosi lapokat Nagyváradról rendszeresen tudósította volna. Lehetséges, hogy a levél nem Kurländernek szólt. Erre vall a körülményes mentegetőzés és a magázó, tiszteletteljes tónus. Kurländer szívélyessége, barátsága és „beugrathatósága” később is szerepel Ady pénzszerzési lehetőségei között (l. a későbbi, 1913. évi leveleket tartalmazó kötetet).

minden esetben: azt jelzi talán, hogy nem először és nem utoljára kér kölcsön.