# 195. Ady Endre – Brüll Bertának

[Budapest, 1905. márc. 20–22.]

Kedves Bertuskám,

harmadszor: bizonyisten rosz vagy. Öreg közmondásokat nem citálok, hogy ki mint gondolkozik stb. De iszonyuan kómikus[!], ha te két esztendő után komolyan vallod és hiszed, hogy nekem egyéb életcélom sincs, mint hazudni. Óh, dehogy. Sajnos, gyalázatosan keveset hazudok. Illetve: abszolute nem tudok lenni sem diplomata sem komédiás. Hiszed, nem hiszed? Hiszed. Még ha mást mondassz[!] is. Kijelentem neked, hogy még a Laszky-ebédre sem lettem volna kapható sem Bíróért sem másért semmiért, ha ez egyszersmint nem adja azt a lehetőséget, hogy veled ha tíz percig is beszéljek. Tovább nem magyarázok. Érezned kell vagy nem érzed. Akkor nem tehetek róla. Írj egy okos levelet, mert bizonyisten bolondot gondolok és határozok, ha már te is ilyen könnyen intézel el. Ölel igaz barátod

Ady

[A levélpapír jobb margóján alulról felfelé:]

Bírót pedig miért bántod. Hát ilyen nagyon….?

## 195. Ady Endre – Brüll Bertának

[Budapest, 1905. márc. 20–22.]

K: OSZK – Fond 74/1/9 – Hajtott BN levélpapír (l. a 181. sz. jegyzetet) – 1 f. (r) – 212 x 275 mm – Tintaírás – A levélpapír jobb felső sarkában ismeretlen kéztől: 1905. – Pr.: vétel dr. Nádor Henriktől 1966.

M: RSle 205. – RAöl 468. (1905) – AEl I. 195–196. (1905. dec.)

A levél a Laszky-ebéddel kapcsolatos. Ezt az eseményt, amelynek békétlenséget okozó hatása a levelezőtársak között hetekig tarthatott, márc. 4-re vagy 5-re datáltuk (l. a 192. sz. levelet). Ebből következtetve datáltuk ezt a levelet két héttel későbbre. Ady januári budapesti megérkezése és a májusi Münchenbe utazás közötti szűk négy és fél hónap alatt mindössze három levél keltezhető postabélyegző alapján. Különösen a március–április–május hónapok leveleinek datálásához hiányoztak a fogódzók. A datálások egy-két kivétellel feltételezettek. Levelek és borítékok hiánya, az utóbbiak elkeveredése, tévesen más levélhez kapcsoltsága is többször észlelhető. E levél első szava:

harmadszor: is arra utal, hogy a Laszky-ebéd utáni levél-vita darabjaiból is hiányzik.

Bírót pedig miért bántod. Hát ilyen nagyon…?: Úgy tűnik Berta Bírót is hibáztatta abban, amit a Laszky-ebéd kapcsán Adynak felrótt. A kérdőjeles mondat Berta és Bíró Lajos kezdetén félbeszakadt kapcsolatára utal.