# 409. Ady Endre – Bölöni Györgynek

[Budapest, 1907. aug. 13.]

Édes Gyurkám,

első cikkedet nem adtam le. Nem azért, mert közölhetetlen, de mert első. Ha riportféle is, azt akarom, hogy első írásod jobbféle legyen. Maga a Matin-eset érdekesebb lett volna. Amivel összefűzted, azon én már rágódtam egyszer. De nehogy valahogy mást érts, mint ezt. Te hajlandó vagy az ilyesmire. Én nagyon beteg vagyok, hiperesztézia, őrjöngő álmatlanság. Már alig cipelem magamat. A kötettel semmi végleges. A Faludi-ügyben ígértek s még nem adtak. A Fejérváry-ügy felében vált be, de így se baj. Én is írok majd becsületesebb levelet is. De csak küldd, amit érdekesnek látsz.

Ölellek szeretettel

Adyd.

[Címzés:]
Monsieur
G. Bölöni
Paris. – Rue de Constan-
tinople 11.

## 409. Ady Endre – Bölöni Györgynek

[Budapest, 1907. aug. 13.]

K: PIM – A. 2/23 – Hajtott levélpapír borítékkal – 2 f. – 1. f.: r–v; 2. f.: r – 112 x 175; 92 x 117 mm – Tintaírás – Pr.: vétel Bölöni Györgytől 1954.

Dat.: fpb: Bp 907 aug 13.

M: Bölöni 133. (részlet) – AEl I. 257.

első cikkedet nem adtam le: Ady segített Bölöni Párizsból küldött cikkeit elhelyezni a BN-ban és más lapokban (l. levelét Elek Artúrnak 1907. nov. 28., 437. sz.).

hiperesztézia: beteges érzékenység. Ady kínzó álmatlanságáról l. többek között a 401. sz. levelet.

A kötettel semmi végleges: A Vér és arany 1908-as évszámmal 1907 karácsonya előtt jelent meg a Franklinnál. Bölöni szerint a VU kiadójához Schöpflin teremtette meg a kapcsolatot (129.).

A Faludi-ügyben ígértek s még nem adtak: Ady Dózsa Györgyről tervezett színdarabjának ötletére szeretett volna előleget kapni, (később kapott is) a Vígszínháztól. Faludi Gábor igazgatóval (1846–1932) vagy fiával Faludi Miklóssal a művészeti igazgatóval (1870–1942) tárgyalt erről (Bölöni 133., 184). A Dózsa-dráma sohasem készült el. Megírásának gondolata újra felmerült 1912-ben. Révész Béla szerint az akkor alapított Új Színpad számára fogott neki a színdarabnak, de csak néhány lapnyi töredék lett belőle. Ez az Urak – fölperzselt várban címmel először a Világ 1914. jan. 6-i számában jelent meg. (Később: Révész: Atrag II. 101–104.; Ady: Novellák. Marosvásárhely, 1957. II. 349–354.; Ady: Színház. Szerk. Varga József Bp., 1980. 323.) – A dráma-kísérletről l. Bölöni 133., 184.; Kovalovszky EmlAE IV. 411., 654.; Révész: Atrag II. 99–111.

A Fejérváry-ügy: Ady pöre a sajtóirodai végkielégítéséért, l. a 265., 272. sz. levelet és jegyzetét.