# 358. Ignotus – Ady Endrének

Budapest, 1907. január 26.

Kedves Bandim, beszéltem tegnap – nem olyan formában, mintha egyenesen a te dolgodban járnék ott – Bíróval, s azt hiszem, elkéstem nálad azzal az informálással, hogy semmiféle kényszerítésre nem gondolnak, s bár, természetesen, jobb szeretnének itthon s maguk közt látni s dolgoztatni, ehhez semmiképpen sem kötik magukat – s ha partout Párisban kívánsz maradni, ők ebbe is belenyugosznak. Gondolom: ezzel a dolog rendben van, s bizonyára csak a távolság nagyítása volt, melynél fogva oly komolynak láttad. Igen-igen örülök, hogy így van.

Révész nyilván kimehet hozzád; sikerült elseftelnie egy kötet novelláját. Mostoha fiam is, ugylehet, márcziusban kimegy egy félévre – ajánlom előre barátságodba.

Feleségem sokszor üdvözöl, én pedig ölellek szeretettel.

Igaz tisztelőd
Ignotus

## 358. Ignotus – Ady Endrének

Budapest, 1907. jan. 26.

K: MTAKK – K 7/75 – A Magyar Hírlap Szerkesztősége cégjelzéses levélpapírja – 1 f. (r–v) – 145 x 226 mm – Tintaírás – Pr.: vétel Ady Lajosnétól 1951.

M: AEl I. 408.

E levél előzményeként l. a 348., 352. sz. levelet.

partout: mindenütt. Ignotus talán pourtant-t akart írni: mégis Párisban kívánsz maradni.

Révész nyilván kimehet hozzád; sikerült elseftelnie egy kötet novelláját: Révész hónapok óta készülődött Párizsba, s febr. 9-én érkezett meg. 1907-ben két könyve jelent meg: Genovéva arca és A nagy börtön.

Ignotus mostohafia Basch Imre (1886–?) orvos.