# 441. Ady Endre – Diósi Ödönnének

[Budapest, 1907. dec. 3. után]

Édes jó Adél,

beteg vagyok s kénytelen ágyban maradni. De estére bármiképpen is fölkelek. Kezeit csókolom

Ady Endre

## 441. Ady Endre – Diósi Ödönnének

[Budapest, 1907. dec. 3. után]

K: OSZK – növn. 1937/35/23 – BN levélpapír (l. a 403. sz. jegyzetet) – 1 f. (r) – 220 x 284 mm – Tintaírás – Pr.: vétel Lantos Adolftól 1937.

M: AEl II. 71. (Párizs, 1910. jan.)

Az OSZK Kézirattárában a Fond 74/4-ben V. 631/76/1966 növedéknapló számmal van egy üres boríték a következő címzéssel: Nagyságos Diósy Ödönné urnőnek – Guttmann Albert urnál – József-körut 2. III. 4. – A nem postázott levelet kézbesítővel küldte. Feltehető, hogy a boríték ehhez a levélhez tartozik.

Belia György keltezését nehéz lenne indokolni, ellene számos érv szól: miért vitt volna ki Ady Párizsba BN levélpapírt? De ha kivitt is, miért használta fel csak évekkel később, s miért éppen Diósinénak írt ezen levelet? Az asszony sok BN levélpapíron írt levelet kapott, ezeket azonban Ady a lap szerkesztőségében vagy a lakásán (szállodai szobájában) írhatta, mert nincs példa rá, hogy azoktól távol, magával vitt céges levélpapírt használt volna. 1907. dec. 3. és 1908. jan. 5. között Diósiné Pesten volt. Ezalatt biztosan gyakran, talán naponta találkoztak. Ady egy megbeszélt találkozó kényszerű halasztását jelentette be ezzel a levéllel. – Később, 1910-ben és 1912-ben is előfordult, hogy Diósiné hosszabb időt töltött Pesten, de akkor a BN-val Adynak már nem volt kapcsolata.

Ebből az időből való az OSZK-ban Ady levelei között található névjegy az alábbi szöveggel:

Bon a „Vér és Arany” harmadik kiadásáról, mely minden joggal Diósiné Brüll Adél urnőt illeti.

1907. dec. 14. Ady Endre

A névjegy nyomtatott szövege: Endre de Ady Rédacteur parisien de journal quotidien „Budapesti Napló.” – jelzete Fond 74/4/63.

A tréfás kötelezvényt Révész hasonmásban közölte (RAéL 317.; RAöl 524.) ezzel az aláírással:

Hízelgő játék, bók Léda felé; okmány a „Vér és Arany” harmadik kiadásáról, mely akkor még meg sem jelent, de Ady tudta verseinek jövendőjét…

Bustya Endre kronológiájában – a forrás megjelölése nélkül – 1907. dec. 14-ike a verskötet megjelenésének a napja. Lehet, hogy a dátum innen került a kronológiába a megjelenés napjaként? (L. AEÖV III. 135.)