# 147. Ady Endre – Bölöni Györgynek

[Párizs, 1904. ápr. 30.]

Kedves Gyurkám, közbejött akadályok miatt lekéstem csütörtökön. Mire egy ügyes-bajos dolgot elintéztem, már öt óra volt. Bocsáss meg édes öregem. A jövő csütörtökön okvetlenül ott vagy lakásodon leszek. (Ha tudniillik nem talállak Kont előadásán) s átadom egyuttal neked Diósy ur egy szíves meghívását ebédre, melynek napját majd akkor közlöm. Ölel Ady Endre

[Címzés:]
Gmonsieur[!]
G. de Bölönyi[!]
160 Rue St.-Jacques.
Páris

## 147. Ady Endre – Bölöni Györgynek

[Párizs, 1904. ápr. 30.]

K: PIM – A.2/4. – Postai levelezőlap/carte postale – A szövegoldal nyomtatott felirata: Camille Sohet et C.le Impressions d’art – 6, Rue Favam(?), Paris (2e) – 91 x 144 mm – Tintaírás – Pr.: vétel Bölöni Györgytől 1954.

Dat.: fpb: Paris 96 Gd Hotel 04 4 30

M: Bölöni 35.

Kont Ignác (1856–1912): egyetemi magántanár, aki a magyar közoktatási minisztérium megbízásából francia nyelvű előadásokat tartott a magyar irodalomról csütörtökönként a Sorbonne-on. Az előadásokat ösztöndíjasokon kívül néhány érdeklődő idegen és Párizsban élő magyar látogatta. „Mivel Ady is kapott némi hivatalos támogatást útjához, talán az ő figyelmét is felhívták az előadások látogatására.” Nem rendszeresen, de eljárt az előadásokra, cikkeiben is foglalkozik velük (EmlAE III. 14–15., 29–30.).