# 373. Ady Endre – Bölöni Györgynek

[Párizs, 1907. márc. 11.]

Édes Gyurkám,

mindenekelőtt hála és köszönet a borért. Áldja meg az isten Kémer derék dombját. Az öreg Révész szájába[!] ma is összefut a nyál, ha eszébejut. Jó volt, pompás volt, két nap alatt lenyeltük.

Itókáról: Itóka nehány napig kórházban volt. Kijött és nagyszerűen javul. Nincs kutyabaja sem. Én betegeskedem (idegesség, köszvény, fogfájás). E miatt csak holnap látogathatom meg, de Révészt ma is elküldtem.

Adél és Dodó. Adél áldott állapotban van: hiteles. Dodót sok anyagi csapás érte. S ráadásul egy hónapig ágyban feküdt egy orvosilag elkezelt lábköszvénnyel.

Révész: Nehéz fiu, sok bajjal él. S persze én is megérzem az ő dolgait. Tavasszal valószínűleg én hazamegyek néhány hónapra. Akkor nyilván az öreg is fölszedelőzködik.

Én: Borzasztóan rosszul megy nekem. Egészségileg s anyagilag. A Vasárnapi U. leközölte a novellámat? Egy cikket is küldtem, de erről semmi hír. Mi van az uj lappal?

Te: Vagy-e már valahol? Hogy folyik a sorod.

Írj azonnal s bocsásd meg ideges levelemet.

Ölellek
Bandid

hétfő.

[Címzés:]
Hongrie
Nagys.
Bölöni György urnak
Ferenciek tere 3. II. 4.
Budapest.

## 373. Ady Endre – Bölöni Györgynek

[Párizs, 1907. márc. 11.]

K: PIM A. 2/19., Boríték: A. 2/17., egy 1910. dec. 10-i (feltételezett) keltezésű levélhez van csatolva – Hajtott papírlap borítékkal – 2 f. – 1. f.: r–v – 104 x 212; 94 x 120 mm – Tintaírás – Pr.: vétel Bölöni Györgytől 1954.

Dat.: fpb: Paris Pl. des Abbesses 10 12–3 07 – épb: Ø

M: Bölöni 127. márc. 12 (faksz.: 105–106.) – AEvl 159 márc. 18 – AEl I. 238–239.

mindenekelőtt hála és köszönet a borért: L. a 371. sz. levelet és jegyzetét.

Itóka néhány napig kórházban volt: L. a 369. sz. levelet és jegyzetét. 1907. márc. 11-i levelében Marchişiu Otília is beszámol Bölöninek Ady és Révész látogatásáról (Bölöni 118–119.).

Adél áldott állapotban van: Marchişiu Otília már régebben megírta ezt Bölöninek (i. m. 114.).

Révész: nehéz fiu, sok bajjal él: L. a. 371. sz. levelet és jegyzetét.

Tavasszal valószínűleg én hazamegyek néhány hónapra: Csak jún. 23-án érkezett meg Pestre, és 1908. máj. 23-án utazott vissza harmadszor Párizsba. Révész 1907. ápr. 26-án hazaindult.

A Vasárnapi U. leközölte a novellámat? Egy cikket is küldtem, de erről semmi hír: A novella a lap 1907. márc. 24-i számában jelent meg A káposztáskert lakója címen (későbbi cím Gyelley Farkas butykosa: AEön 649–652.). A cikk: A Grand Guignol. (Párisi levél): VÚ ápr. 7-i számban van (AEÖPM VIII. 203–206.). Ezeket megelőzően egy Párisi levél jelent meg, (az első a lapban), febr. 17-én: Öreg és ifjú írók.

Mi van az uj lappal?: „Az új lap, amiről említést tesz Ady és már előbb Itóka is, egy radikális napilap volt, melyet a haladó tanítóságra támaszkodva terveztek – a későbbi „Világ” őse –, mely azonban nem valósult meg.” – írja Bölöni (127.) magyarázatul. Az igazi Ady 1934-ben megjelent első kiadásában a mellékmondat így hangzik: „melyet Jászi Oszkár és Zigány Zoltán terveztek” (138.). Vezér Erzsébet az AEÖPM VIII. kötetének jegyzet-előszavában (394.) a fent idézett részt a következő két sorral indítja: „Bölöni úgy tudja (levele Adyhoz 1907. jan. 30.), hogy »a BN-t a Jászi Oszkárék Társadalomtudományi Társasága fogja megvásárolni nemsokára«.” (L. még a 348. sz. jegyzetet.) Bölöni Adynak szóló hivatkozott levelét nem találtuk a kéziratgyűjteményekben. Megtalált nyolc levele közül a legkorábbiak 1909-ből valók. – Adyt a BN vészes hanyatlásával, esetleges bukásával az fenyegette, hogy lap nélkül marad. Azt remélte, hogy az új lapnál ő is helyet kap a szerkesztőségben. (L. a 335., 336., 348. sz. leveleket és jegyzetüket.)

Te vagy-e már valahol?: Bölöni a lexikon-adatok szerint már 1906-tól a Népszava szerkesztőségében dolgozott. Könyvéből tudjuk, hogy majdnem az egész évet Párizsban töltötte 1907. jan. eleji hazatéréséig. Szerkesztőségi munkáját, foglalkoztatottságát, a lappal való kapcsolata jellegét nem ismerjük. Belia György a Népszava munkatársaként tartja számon, mert gyűjteményébe (Párizs, 1907. ápr. 4.) keltezéssel felvesz egy levelet, melyben Ady arra kéri Bölönit: figyelmeztesse a szerkesztőjét (a jegyzet szerint a Népszavánál), hogy „három vezércikk s két tárca vár kifizetésre” (AEl I. 241.; a jegyzet: 414.). A levél azonban téves keltezés következtében került e helyre, 1911-ből való, a Világ c. napilapra és Adynak abban megjelent írásaira vonatkozik.