# 300. Ady Endre – Ady Lajosnak

[Párizs, 1906. aug. 1.]

Lajoskám, kérvényed sorsában bízom. Mondd fiacskám, ha Münchenig kapnál szabadjegyet, kijönnél-e néhány napra Párisba? Itt nem kerülne sokba. Sőt itt: semmibe. Írtam már Budapestre ez ügyben s tudatni foglak. Hetven-nyolcvan forintból kiállna az egész. Én meglehetősen vagyok. Bajoskodom, ideges vagyok, de élek. Édes anyám hogy van. Mindnyájatokat csókol

Endre.

[Címzés:]
Monsieur
Louis de Ady
Érmindszent
u. p. Érkávás
(Szilágy vm.)
Hongrie

## 300. Ady Endre – Ady Lajosnak

[Párizs, 1906. aug. 1.]

K: PIM – A. 149/22 – Képeslap, felirata: Carte postale – A képes oldalon: Paris – Notre-Dame – 1 f. – 143 x 90 mm – Tintaírás – Szöveg mindkét oldalon; a címoldal bal felső sarkában Ady Lajos írásával: 06. VIII. 1. – Pr.: vétel Ady Lajosné fogadott lányától, Tóth Anikótól 1965.

Dat.: fpb: Paris Gd Hotel 1–8 06 – épb: Érkávás 906

M: AL 117. (részlet) – ALné 65. – AEvl 152. – AEl I. 218.

kérvényed sorsában bízom: Ady Lajos 1903 ősz óta óraadó helyettes tanárként Zilahon tanított. 1906-ban letette a tanári vizsgát, s állami gimnáziumba pályázott, sokáig sikertelenül (l. AL 131.).

ha Münchenig kapnál szabadjegyet, kijönnél-e néhány napra Párisba? […] Írtam már Budapestre ez ügyben: sem Ady Lajos párizsi útjáról, sem az ezzel kapcsolatos levelezésről nem tudunk többet. Valószínűleg nem sikerült a tervezett út.