# 370. Ady Endre, Révész Béla – [Bresztovszky] Bresztóczy Ernőnek

[Párizs, 1907. febr. 19.]

[A lap szélén Ady írásával:]

Szeretettel ölel híved Ady

[Révész szövege:]

Kedves Fiu,

miért nem válaszolsz? Mindenről írj, minden érdekel, ami veled történik, ami körülötted történik. Várom beszámoló leveledet és akkor én is hosszabban írok. Még mindig csak próbálom a párisi életet, majd csak megy. Üdvözlöm szívesen a Feleségedet, köszöntsd nevemben Farkast, Révészt, Szabadost, Martont, az egész redakciót. Írj, ölel

Révész

Rue de Constantinople Hotel de l’Europe.

[Címzés:]
Tisztelt
Bresztóczy Ernő
elvtársnak
Népszava Szerkesztősége
Budapest
Nyár utcza
Hongrie

## 370. Ady Endre, Révész Béla – [Bresztovszky] Bresztóczy Ernőnek

[Párizs, 1907. febr. 19.]

K: MTAKK – Ms 1163/9 – Képeslap (nő virággal) – Nyomtatott szöveg a címoldalon: carte postale, a képoldalon: Mes baisers les plus doux à celui que j’aime (= A legédesebb csókjaim annak, akit szeretek) – 1 f. – 143 x 93 mm – Tintaírás – A címzés Révész írása – Pr.: vétel Bresztovszky Edénétől 1966.

Dat.: fpb: Paris Grand Hotel 1815 19–2 07 – épb: Bp 907 febr 21.

M: itt először.

Farkas Antal (1875–1940): költő, tanyai tanító, majd újságíró, szerkesztő, történész, akkor a Népszava rovatvezetője, később szerkesztője.

Marton István: a Népszava munkatársa (EmlAE III. 437).

Révész Mihály (1884–1977): újságíró, a Népszava munkatársa, a magyar szociáldemokrácia történetírója.

Szabados Sándor (1874–1940): újságíró, a Népszava munkatársa. A jogot Budapesten, Bécsben, Lipcsében, Párizsban, Kolozsvárott végezte. 1894 óta tagja volt a szociáldemokrata pártnak. 1905–1907-ig a Népszava politikai rovatvezetője. Az 1919-es proletárdiktatúra alatt közoktatási népbiztos. A kommunisták elleni per során életfogytiglani fogházbüntetésre ítélték. A fogolycsere-akció révén a Szovjetunióba került. A törvénysértések áldozata lett. – Ady már 1906 tavaszán kapcsolatba kerül a Népszava szerkesztőségével. A közvetítő Révész Béla (l. a 265. sz. levelet). A lappal való szolidaritásáról tanúskodik a 344. sz. levél is. A szociáldemokratákhoz és a Népszava szerkesztőségéhez fűződő kapcsolatáról l. EmlAE III. 522.