# 85. Ady Endre – Diósi Ödönnének

[Budapest, 1903. okt. 31.]

Csókolom a kezeit, Nagyságos asszonyom. Holnapig Budapesten vagyok, hova Nagyváradról jöttem, hol szintén nem tudnak Magukról semmit. Úgy szeretnék pedig Nagyváradon s Érmindszenten is tudni, hogy mint vannak? Férje urát melegséggel üdvözlöm. Csókolom a kezeit.

Ady Endre

[Címzés:]
Őnagyságának
Diósyné Brüll Adél urnőnek
Páris
92 rue Levis

## 85. Ady Endre – Diósi Ödönnének

[Budapest, 1903. okt. 31.]

K: OSZK – Levelestár növn. 1939/5/1 – Képes levelezőlap: Fedák Sári – 87 x 140 mm – Tintaírás – Szöveg a lap képes oldalán – A levelezőlap nyolcnyelvű megnevezéséből az idegen nyelvűek áthúzva – Pr.: vétel Lantos Adolftól 1939.

Dat.: fpb: Bp 1903 okt 31 – épb: 1903 nov. 2?

M: AEl I. 99. (pontatlan szöveg).

Ady türelmetlenül várta az asszony biztató, reménykeltő sorait, mert amióta hazautazott Párizsba (okt. 4-én), még nem kapott tőle levelet. Megérkezéséről is csak egy férjével közös képeslapon értesítette Adyt. Erre ő hosszú levelet küldött nekik (l. a 79. sz. levelet), de választ nem kapott. Mivel bizalmasan nem írhatott az asszonynak, türelmetlenségében ezzel a lappal adta tudtul, hogy életjelt vár.