# 365. Ady Endre – Marchişiu Otíliának

[Párizs, 1907. febr. 9.]

Kedves Itóka,

Révész ma este érkezik. Gyurkától érkezett egy levelező lap. Szabad vagy délután[?] Én most ebédelek valahol valamit. S rögtön megyek a Rue Medicis-re, a kis kávéházba. Nézz be oda.

Kézcsók
Ady

[Címzés:]
Madame Itóka de Kozmutza
Hotel du Pantheon
Place du Pantheon

[Feladói cím:]
E. de Ady
15 Constantinople

## 365. Ady Endre – Marchişiu Otíliának

[Párizs, 1907. febr. 9.]

K: PIM – A. 6/17. – Csőposta levéltávirat, carte pneumatique – 1 f. – 112 x 143 mm – Tintaírás – A címoldalon más írással ceruzával: 6 – Pr.: vétel Bölöni Györgytől 1954.

Dat.: fpb: Paris Grand-Hotel 12 50 9 du 2 07 – épb: 1320 9 du 2 07

M: Bölöni 114. – AEl I. 236.

Révész 9-én este megérkezett. Erről beszámol Marchişiu Otília is Bölöninek: „Február 10. Tegnap addig aludtam, míg Bandi sürgönye fel nem ébresztett. Hívott le a kis kávéházba. Együtt töltöttük a délután egy részét és az estét. És kimentünk a vonathoz Révész elé. Megjött »a talián képű vén korhely«, amint Ady becézi. Etettük, itattuk, elbeszélgettünk egy kicsit, én egy óra tájban hazakocogtam egy gebés taxin. Nem volt részegeskedés. De miután elbúcsúztam tőlük, nem tudom, mit csinált a két örömös öreg fiú.” (Bölöni 117.) Révész megírja a folytatás történetét is (RAE 80–84.). De párizsi útjának kezdetét tévesen 1906. októberére teszi, ott tartózkodásának időtartamát hét hónaposnak írja, s Itókát nem említi. A felismerhetetlenségig összekuszált időrend miatt felmerül a gyanú, hogy egészen más időpontban történt találkozásról van szó. Arról azonban nincs tudomásunk, hogy máskor is együtt lettek volna Párizsban.