# 240. Ady Endre – Diósi Ödönnének

[Budapest, 1905. dec. 17.]

Nagyságos asszonyom, kedves Adél,

mi ujság van Maguk felé? Betegségemben erre gondolok legtöbbet. Nagyon beteg vagyok s már öt kanál bromidiát szedek naponként. A kötetetem[!] most korrigálom. Lehet, hogy már karácsonyra megjelenik, de ujévre bizonyosan. Őrült és lehetetlen a politikai helyzet. Addig, míg jobbra vagy balra nem dől, nem szabadulhatok innen. Pedig belepusztulok, már érzem. Ilyen nagyon-nagyon beteg nem voltam még. Karácsonyra, ha lehet, hazamegyek édes anyámhoz. Bertától mostanában nem kaptam semmi levelet. Isten vele. Csókolja a kezeit legszeretőbb híve

Ady Endre

[Címzés:]
Madame
Adéle Diósy
Paris
92 rue de Levis.

## 240. Ady Endre – Diósi Ödönnének

[Budapest, 1905. dec. 17.]

K: OSZK – Levelestár növn. 1939/5/4 – BN levélpapír (l. a 213. sz. jegyzetet) BN borítékkal – 1 f. (r–v) – 217 x 273, 125 x 150 mm – Tintaírás – Pr.: vétel Langertől 1939.

Dat.: fpb: Bp 905 dec 17 – épb: Paris 19 12.

M: AEvl 136. – AEl I. 192.

A kötetem most korrigálom. Lehet, hogy már karácsonyra megjelenik: ma már kideríthetetlen, hogy az Új versek megjelenését mi késleltette. Ezt a hírt megelőzően már tíz alkalommal ír Diósinénak Párizsba és húgának Nagyváradra a kötet megjelenéséről. E levélben van az első konkrétum: a már kinyomtatott levonat korrigálásáról szóló hír. Belia szerint ez lehetett az első levonat, mert e levél után még három verset ír, amelyek bekerülnek a kötetbe (Góg és Magóg fia – BN dec. 24.; A Szajna partján, Temetés a tengeren – BN 1906. jan. 7.).