# 415. Ady Endre – Brüll Bertának

[Nagyvárad, 1907. szept. 22.]

Édes Bertuska,

gyáva, hitvány, neuraszténiás vagyok: az utolsó percben mégis csak leugrottam a vonatról. Estig most már mindenesetre itt kell maradnom s szeretném, ha pár szót írnál. Nyomorultul, betegül, mint egy döglődő kutya, iszonyu-nehezen lejövök Nagyváradra. S akkor a legkvalifikálhatatlanabb sértésekhez, kínzásokhoz van szerencsém. Ez igazán tul van minden elviselhető mértéken és módon. Hiszen azért jöttem s ez az egyetlen helyem, ahol egy kis erősítést és szeretetet kapjak. Megmondom őszintén, hogy azért nem mertem elutazni délután, mert esetleg Adél mostani gyönge állapotában ideges lehet. Kérlek, légy te is őszinte s ha ez nem így van, tudass, hogy ez a visszatartó okom se legyen. Bocsáss meg, hogy majdnem magamon kívül, szó és beszéd nélkül elnyargaltam, nem tehettem másképpen. Add át üdvözletem Dodónak. Ha akarsz írni, adasd le azt az Európa portásánál, ahova majd kimenőben érte jövök. Ölel szeretettel

Ady.

[Címzés:]
Nagyságos
Brüll Berta kisasszonynak
E.V.
Főutca, Stern Márton-
ház.

## 415. Ady Endre – Brüll Bertának

[Nagyvárad, 1907. szept. 22.]

K: OSZK – Fond 74/1/28 – Hajtott levélpapír borítékkal – 2 f. – 1. f.: r–v; 2. f.: r – 119 x 138; 72 x 141 mm – Tintaírás – 1. f. r-n ismeretlen (talán kézirattáros?) kézírása: Nvárad, 1907 nyara – ua. a borítékon – A borítékon: R: LXXXIX – Révész Béla írásával: Nagyvárad – Pr.: vétel dr. Nádor Henriktől 1966.

M: RSle 211–212. – RAöl 475. (mindkét helyen: Nagyváradon írt levél, Nagyváradra, 1907 nyarán, egy Léda-viszály után) – AEl I. 259. (szept.).

A címzés E. V. rövidítése: en ville = helyben.

Belia szerint a levél valószínűleg szept. 22-én, vasárnap íródott. Ady élete 1907 nyarán–őszén három helyszínen játszódott: Budapesten a szerkesztőségben és a Három Hollóban, Nagyváradon Diósinénál és a hétvégeken Dunavarsányban Vésziék vendégeként. Útjainak, tartózkodási helyeinek időpontját nehéz nyomon követni, mert írói, újságírói tevékenységében folyamatosság van, több napos kiesés a szerkesztőségi munkából ritka. Ennek oka az lehet, hogy írásait előre leadta, illetve távollétében is küldte postán a lapnak.

Vészi Margit naplójának szept. 16-i bejegyzése szerint: „Varsány még egyszer hangos lett, mielőtt az őszi csend ráfeküdnék; […] – délután Ady, Vágó is megérkeztek.” (Irod. Múz. 89.) Szept. 17-i bejegyzés: „Az egész társaság délután a Csepegő-csárdába kocsizott. Kitűnően mulattunk, különösen Ady volt megfizethetetlen, muskátlival a gomblyukában, árvalányhaj helyett cirokkal a kalapja mellett és – kesztyűben. Régen nem nevettem annyit, mint azon a népszínmű-persziflázson, amit ott véghezvittünk. Estére egészen fáradtan és berekedten értünk haza” (uo. 90.). A naplóbejegyzés valószínűleg az előző napokra vonatkozik, tehát 14-re, szombatra és 15-re, vasárnapra, vagy még inkább vasárnapra és hétfőre. A következő hétvégén került sor a váradi látogatásra, s ekkor történt a súlyos összecsapás Ady és az asszony között. Diósiné tudott a varsányi kirándulásokról, ingerültségének, haragjának egyik oka ez lehetett. Levelére Ady Brüll Bertától nem kapott választ, kibékülés nélkül kellett elutaznia Váradról. Berta nem akart beleavatkozni a perpatvarba, (lehet, hogy nem is mutatta meg a levelet nénjének). A család erős egyénisége Adél volt, vele nem lehetett szembehelyezkedni. Arra gondolhatnánk, hogy a Bíró Lajosnak Váradról küldött (420. sz.) mentegetőző levél is ehhez a kínos összeveszéshez kapcsolódik. Ady azért habozott, azért késett a visszautazással, mert várt a kibékülésre. A levél ilyetén besorolása mellett szólna az is, hogy hétközi novelláját Lellei András álnév helyett Ady Endre aláírással jelzi, és 22-én, vasárnap három verse jelenik meg a BN-ban (A gazdagság álma, Két hajdani szeretők, A ködbe-fúlt hajók). De a levelek így kialakított sorrendje ellen szól az, hogy a szept. 16. és 21. közötti hét minden napján van cikke a BN-ban, szept. 17-én, 18-án és 21-én pedig még kopfokat (hírfejeket) is ír, amihez feltétlenül jelenlétére volt szükség. Legfeljebb 21-én délután indulhatott el Pestről.

Add át üdvözletemet Dodónak: Diósi is Váradon tartózkodott akkor (l. a 414. sz. levelet). Az összetűzéshez, Ady elrohanásához azonban semmi köze nem volt. 24-én együtt utaztak fel a fővárosba (l. a 417. sz. levelet).

Európa: nagyváradi hotel.