# 142. Ady Endre – Bíró Lajosnak

[Párizs, 1904. márc. 5–15.]

[A megszólítás és a kezdő szavak hiányoznak, a bélyeget kivágták.]

[…] ugy [látszik nem tudok] belőle[d egy] levelező lapot sem kisrófolni. Te rest kutya. Én pár hét óta beteg vagyok. Nem akar tavasz lenni Párisban. Írj már öreg egy levelet s írj egy pár váradi pletykát. Csókol Ady Endre

92. Rue de Levis

[Címzés:]
Monsieur Lajos Bíró
redakteur[!] du journal
„Szabadság”
Nagyvárad.
Hongrie

## 142. Ady Endre – Bíró Lajosnak

[Párizs, 1904. márc. 5–15.]

K: OSZK – Levelestár növn. 1958/23/48. – Képeslap – Carte postale (Női fejet ábrázoló dombormű képe) – 1 f. – 93 x 142 mm – Tintaírás – Csonka, bélyeg kivágva szövegrésszel együtt; szöveg a képes oldalon – Pr.: Bíró Lajosné ajándéka 1958.

M: Lengyel 351.

A levél a Both Istvánnak írottal (140. sz.) egyszerre vagy egy napon, de legalábbis nagyon közeli időben íródhatott. Ezt a következő tartalmilag, ill. egy helyen szó szerint azonos szövegrészek bizonyítják: Én pár hét óta beteg vagyok. Nem akar tavasz lenni Párisban – Vö. a 140. sz. levél következő mondataival: Ugy két hét óta betegeskedem. […] Nem akar tavaszodni még s ilyenkor szomoru és elbetegítő Páris. – Szavak, mondatok, gondolatok ilyen ismétlődése Ady levelezésében gyakran előfordul az egyidőben, ill. közel egymás után írt levelekben.