# 131. Ady Endre – Brüll Bertának

[Budapest, 1904. jan. 14.]

Budapest, jan. 14.

Édes, jó Bertuska, félreértette a levelemet. Nem volt abban semmi szemrehányás, sőt semmi, legkisebb aféle rejtett érzés, mely magában önvádat támaszthasson. Én igenis megértem a Maguk helyzetét s nekem már czéloznom is a halasztásra, nagyon pretenziózus dolog volt. Én teljes erőmből dolgoztam azon, hogy ígéretem beválthassam s a maguk legkedvesebb uti társaságát el ne veszítsem. Azonban gyalázatosan ellenem fordultak apró kis fátumok. Már alig-alig van reményem, hogy keddre kész legyek. De ez csak nekem veszteség s bele kell törődnöm. Még talán jó, s jó sorsom akarja valami okból, hogy Maguk megelőzzenek pár nappal, hogy aztán én annál jobban siessek, mert most már többen vannak, kikkel egy periódusát az életemnek vigasztalóbbá és becsesebbé akarom tenni. Ha kedden kész nem is leszek, – lennék –, csak pár napot kések. Kérem, beszéljen majd rólam jól és szépen és várjanak majd egy kis nagyon fölférő melegséggel. Üdvözli Magát igaz ragaszkodással leghívebb híve (csütörtök) Ady.

## 131. Ady Endre – Brüll Bertának

Budapest, [1904.] jan. 14.

K: OSZK – Levelestár növn. 1935/86/25 – Hôtel „Rémi” Szálló legelsőrangú családi szálló Budapest, József-körút 4. – Hôtel „Adria” szálló elsőrangú szálló Budapest Kerepesi-út 41. – feliratú, a szállodák képével ellátott hajtott levélpapír – 2 f. (1–2. f.: r) – 145 x 226 mm – A keltezés kiegészítése ismeretlen írással: 1904 – Tintaírás – Pr.: vétel Lantos Adolftól 1935. – Gépelt másolat: MTAKK K 14/5.

M: RAéL 304–305. – RAöl 232. – AEvl 99–100. – AEl I. 139.

félreértette a levelemet: l. a 128. sz. levelet. Berta levelében valószínűleg azzal gyanúsította meg Adyt, hogy el akarja halasztani az indulást, vagy el akarja kerülni az együtt utazást. Ady egyáltalán nem gondolt erre. Kettőjük között a néhány hónapos intenzív levelezés alatt bizalmas kapcsolat alakult ki. Ady leveleiből áradó forróság hatott a lány érzelmeire is. Vonzalom támadt benne a nem mindennapi fiatal férfi iránt. (Egy év múlva Nizzából írt levelében Ady – bár tréfásan – utal is erre: l. a 168. sz. levelet.) Ezzel lenne magyarázható a lány leveleiben az Ady által jelzett szemrehányások, félreértések sora. – Ady számára már biztos, hogy úti készülődését nem tudja időre befejezni, de még nem vallja be ezt.

pretenziózus: elbizakodott, önhitt.