# 425. Ady Endre – Diósi Ödönnének

[Budapest, 1907. okt. 22.]

Édes jó Adél, nagy örömmel látom a leveléből, hogy maga egészséges és vidám. Mivel hasonló jókat nem tudnék írni, hallgatok magamról. Szép, hogy megszegte fogadalmát s mégis csak írt nekem. Főképpen pedig hogy ugy írt, hogy sok bizalmat merítsek. <….> Köszönöm levelét, fáradságát és bizalmát. Vasárnap nem voltam Vésziéknél. Kaboséknál ebédeltem és öt-hat társaságba pottyantam bele. Bizonyára nem érdekli, de való: nekem is vallott szerelmet egy-két asszony. Sőt, mindjárt számot is mondhatnék: kilenc. Ugy látszik, hogy engem is alkalmasnak látnak még némi szerelmi turbékolásra. Berta kezeit csókolom s a magáéit is hagyományosan ezerszer

Ady.

P. S. Betegebb vagyok, mint valaha, sok, nagy bajom van. Nem tudom lemehetek-e mostanában.

[Címzés:]
Madame
Adéle Diósy
Főutca Stern Márton-ház
Nagyvárad.

## 425. Ady Endre – Diósi Ödönnének

[Budapest, 1907. okt. 22.]

K: OSZK – növn. 1936/86/18 – Hajtott levélpapír borítékkal – 2 f. – 1. f.: r; 2. f.: r–v – 111 x 173; 95 x 120 mm – Tintaírás – A borítékon Révész Béla olvashatatlan ceruzaírása – Pr.: vétel Lantos Adolftól 1936.

Dat.: fpb: Bp 907 okt 22 – épb: Nagyvárad 907 okt 22.

M: RAéL 208–209. – RAöl 165. – AEvl 173. – AEl I. 263.

Ady szeptember harmadik hetében történt összecsapásuk után okt. 1-én írt levelében bocsánatot kér az asszonytól, s a következő héten meg is látogatja Váradon. Diósiné nem engesztelődött ki teljesen, először ír Adynak az összeveszés óta (előzőleg valószínűleg a húgával íratott: l. a 418. sz. levél jegyzetét), s levélben is haragos, csipkelődő lehetett. Szemére veti (bizonyára sokadszor a nyár és ősz folyamán), hogy sokat jár Vésziékhez: Margitra féltékeny. Hódításaival dicsekszik. Ady hasonló hangnemben válaszol. Révész – tévesen ítélve – virgoncnak és huzakodónak látja a levelet (RAéL 208.).

Vasárnap nem voltam Vésziéknél: a dunavarsányi kirándulásoknak ősszel végeszakadt. Az utolsó nagy vendégjárásról szept. 16–17-i naplóbejegyzésében számol be Vészi Margit. Utána még néhányszor összejöhettek Pesten, erre utal a „Pest, október 17” keletű bejegyzés. A hónap végén Vészi Margit Párizsba ment.