# 65. Ady Endre – Diósi Ödönnének

[Nagyvárad, 1903. szept. 22.]

Kedd, este 1/2 11 óra. Édes Egyetlen, csókolom a kezét s jó estét Maguknak. E perczben zártam le a válaszomat kedves férje urának. Szemben előttem egy asztalnál (a Royalban vagyok) Radó, Radóné, Hajós Izsó, Hajósné és egy idegen uri ember ülnek. Az asszony tulságosan barátságosan mustrálgat engem. Egy szóval tombol a szembeneső asztalnál a családi élet. Ez a helyzet és semmi ujabb. Reám nehéz napok szakadtak. Itt protestáns napok vannak s belőlem ez alkalomból ki kellett törnie a protestánsnak. A lapot is teljesen rámhagyták. Ostoba teher ez egytől-egyig s most már csak avval huzom, hogy sokáig nem tart. Mindenképen ideje, hogy kiűzzem magam Nagyváradról…. De talán inkább Magáról beszélnék. Ugy-e nem beteg már? Nem szenved ugy-e? Mit csinálnak. Be kell ám számolni – tudja! Maga beszélt volt nekem egy-két nagyon érdekes dolgot, a mit szeretnék megírni (Csernovits, Ragazzi stb.). Mondja, lehet-e ugy írnom, mint a Maga éleményeit[!] s hogy Maga beszélte el. Ha szabad s így lehet, üzenje meg. A Bródy lapjába szántam. Ha ez <a> a két zajos nap mulik, talán már szombaton fölmegyek. Kérem Én Egyetlen Asszonyom, írjon Magáról addig valamit, akármit. Hugocskája kezét csókolom s ha helyesnek látja, adjon át üdvözleteket szükséges helyeken. Minden esetre pedig tudasson dolgairól. Ezernyi forró érzéssel csókolja gondolatban

Ady.

[Címzés:]
Őnagysága
Diósyné Brüll Adél urnőnek
Budapest
(Continentál szálloda)

## 65. Ady Endre – Diósi Ödönnének

[Nagyvárad, 1903. szept. 22.]

K: OSZK – Fond 74/4/13 – Hajtott levélpapír borítékkal – 2 f. (r-v) – 112 x 175, 95 x 120 mm – Tintaírás – Pr.: vétel Nádor Henriktől 1966. – Brüll Berta másolata: OSZK növn. 1946/21/10.

Dat.: fpb: Nagyvárad 903 szept 23 É 3 – épb: Budapest 903 szept 23.

M: RSle 152. – RAöl 412. – AEvl 46–47. – AEl I. 81–82. (hiányos, hibás közlések).

A keltezéshez: a boríték mindkét postai bélyegzője szept. 23., ezt írta Brüll Berta is a másolatára, de a dátumot jelölő „kedd” 22., tehát ez a levél a második azon a napon (l. 63. sz. levelet).

E perczben zártam le a válaszomat kedves férje urának: l. az előző levél jegyzetét.

Hajós Izsó: földbirtokos, földbérlő, a nagyváradi káptalan bánompusztai birtokát bérelte. Ady alkalmi mecénásai között emlegetik (Hegedűs: AEnn 237.; AEN 51.). Irodalombarát, műkedvelő költő; Ekém mellől c. verseskötete 1903-ban jelent meg Singer és Wolfner kiadásában.

Itt protestáns napok vannak: a Magyar Protestáns Irodalmi Társaság szept. 23–24-én tartotta vándorgyűlését Nagyváradon. A NN szept. 23-i számában Ady írja a vezércikket A protestáns szellem címmel (AEÖPM IV. 167–169.).

Maga beszélt volt nekem egy-két nagyon érdekes dolgot, a mit szeretnék megírni (Csernovits, Ragazzi stb.): a BH 1903. dec. 31-i számában megjelent írás címe: Ragazzi, a piktor (AEÖPM V. 150.; AEön 141.). Bevezető sorai utalnak a levélbeli engedélykérésre. „Egy szeretetreméltó, bájos párizsi magyar asszony beszélt nekem Ragazziról.” L. még Bustya Endre jegyzetét (AEön 1301–1302.). Nincs nyoma, hogy Csernovitsról is írt volna cikket vagy novellát, de nevét említi 1903. szept. 17-i írásában. (L. AEÖPM IV. 163.) Belia György szerint Diósiné talán Csernovits Péra valamelyik nevezetes kártyakalandjáról beszélt neki.

Bródy lapja: Jövendő. Ennek dec. 13-i számában Ady Csókok a Karszton c. elbeszélése jelent meg. Belia szerint lehet, hogy a két színésznő históriáját is Diósiné mesélte neki.