# 349. Ady Endre – Marchişiu Otíliának

[Párizs, 1907. jan. 15.]

Kedves Itóka,

lehet, hogy egy kissé tizenegy körül vagy pláne után, de biztosan elnézek ma este a kis kávéházba.

Kezeidet csókolja
Ady

[Címzés:]
Madame de Kozmu-
tza, Place du Panthe-
on, Hotel du Pantheon

[Feladói cím:]
E. de Ady
15 Constantinople 15

## 349. Ady Endre – Marchişiu Otíliának

[Párizs, 1907. jan. 15.]

K: PIM – A. 6/3 – Csőposta levéltávirat, carte pneumatique – 1 f. – 11 x 14 mm – Tintaírás – A ceruzával ráírt szám a címzett szállodai szobaszáma – Pr.: vétel Bölöni Györgytől 1954.

Dat.: fpb: Paris 15–1 07 – épb: Paris R. Claude Bernard 15 janv soir 07.

M: Bölöni 113. (hibás szöveg).

A levéltávirat kapcsolódik a 347. sz. levélhez, l. ennek jegyzetét. A „kis kávéház” a Medici, „a volt »Café Cambrinus« a Luxemburg kert mellett, melynek teraszán Ady sok versét írta” (képaláírás André Kertész fotója alatt: Bölöni 80/81). A találkozásról Marchişiu Otília beszámol Bölöninek jan. 16-án írt levelében: „Jött Bandi. Jó fiú ez a Bandi. […] Léda asszonyról is beszéltünk. Bandi mondja, biztos anyaság előtt áll. Vasárnap vártak engem. Úgy hitték, magányosságomat nem tudom elviselni és felmegyek. Nem ismernek. Belzebub próbált rábeszélni: menjek el. Asszonybarátra van szükségem – mondta. »Nem mehetek« – feleltem. Léda sem jött hozzám, mióta haza jöttetek s nem küzdhetném le azt az érzést, hogy nem látnak szívesen. Mikor utoljára ott voltam, ezt éreztették velem. Nem mehetek, édes Bandim, bármit beszélsz is, míg Léda asszony el nem jön hozzám.” (Uo. 114.)