# 324. Ady Endre, Diósi Ödönné, Révész Béla –
Bölöni Györgynek, Marchişiu Otíliának

[Fiume, 1906. szept. 23.]

[Ady írásával:]

Azt se tudom bizonyisten, hol vagyunk ezidőszerint. Ugy sejtem, hogy valahol Mandzsuria körül. Két hét óta ide érhettünk. Révész azt mondja, Fiume. Legyen. Ezer üdvözlet nektek.

Ady Endre

[Diósiné írásával:]

Itóka és Gyurika édes, megérkeztünk valahára ide de tőletek egy sort sem találtunk itt, tehát ezentul mi sem fogunk többet írni. Csókol Léda asszony.

[Révész Béla írásával:]

Ne becsülje le senki többé a magyar tengert, íme milyen szenzációs találkozást adott. Kezét csókolja, üdvözli magukat

Révész

[Címzés:]
Mme Itóka de
Kozmutza
Paris
Place du Pantheon,
Hotel du Pantheon.

## 324. Ady Endre, Diósi Ödönné, Révész Béla – Bölöni Györgynek, Marchişiu Otíliának

[Fiume, 1906. szept. 23.]

K: PIM – A. 6/11 – Képeslap, felirat a címoldalon: Levelező-Lap Cartolina Postale – Dopisnica; a képoldalon: Fiume. – 1 f. – 138 x 88 mm – Tintaírás – Diósiné szövege a címoldalon, azt követi az Adyé mindkettőn, a címzés Ady írása. – Pr.: vétel Bölöni Györgytől 1954.

Dat.: fpb: Fiume 906 sep 23 – épb: nincs.

M: Bölöni 104. (szept. 25.) – AEl I. 223–224.

Hármuk véletlen találkozását Révész leírja könyvében (RAE 74–80.), de összekeveri az eseményeket a két évvel későbbiekkel. Az 1908. szept. elején történteket a későbbi összesített kiadásból (Atril) kihagyta. Révész szerint Adyék még a találkozás napján (23-án?) átmentek Velencébe, őt is magukkal vitték, és három napot töltöttek együtt. A következő fennmaradt levél szept. 25-i és velencei.