# 167. Ady Endre – Vészi Margitnak

[Nizza, 1904. okt. 17.]

Csaknem két hétig nagy beteg voltam s feküdtem egy szomorú nizzai szállodában. Pár nap mulva utazom Párisba s talán mihamar viszontlátom magukat. Beköltöztek már Pestre?

Kézcsókoló híve magának és k. Jolánnak

Ady

## 167. Ady Endre – Vészi Margitnak

[Nizza, 1904. okt. 17.]

K: nincs – Vészi Margit másolata: PIM – Levelezőlap.

Dat.: a keltezés valószínűleg a fpb alapján került a másolatra, ezért itt is szögletes zárójelbe tettük.

M: Irod. Múz. I. 93. – AEl I. 156.

Ady Vészi Margitnak szóló leveleiben úgy ír, mintha egyedül lenne a Riviérán.

Csaknem két hétig nagy beteg voltam: l. a 164–165. sz. levelet. Betegségére utal A kék tenger partján c. versében is.

Pár nap mulva utazom Párisba s talán mihamar viszontlátom magukat: csak nov. 14-én kerül vissza (végleg) Párizsba, de következő Vészi Margitnak írott leveléből (170. sz.) úgy tűnik, hogy közben járt a francia fővárosban. Feltűnő, hogy Brüll Bertának írott (163. sz.) levele ezt nem erősíti meg. – Ady az ősz folyamán majdnem minden levelében ír Pestre készülődéséről.

Beköltöztek már Pestre?: Vészi Józsefnek kisebb birtoka volt Dunavarsányban, a család ott töltötte a nyarat és az őszt. Hétvégeken Vészi a szerkesztőség munkatársait is meghívta Varsányba. 1905, 1907 nyarán Ady is gyakran vendégeskedett náluk.