# 166. Györgyei László – Ady Endrének

[Anvers, 1904. okt. 13.]

Anvers, october hó 13.

Tisztelt Uram!

Igen sajnáltam, hogy Nizzában nem lehetett alkalmam Kegyedet láthatni; ép[!] elutazásom előtt annyi mindenféle dolgom volt, hogy nem jutottam hozzá szíves látogatását viszonozhatni – egyébiránt a nizzai conzulátus titkárát megbíztam, hogy ez irányban mentsen ki Kegyednél. Értem, hogy nem ismerve a körülményeket, „fölháborodásának” adott kifejezést, de most remélem, hogy az adott felvilágosítások után, belátandja, hogy csupán a Nizzáról való elutazással járó készülődések etc okozták, hogy nem lehetett időt találnom Kegyeddel találkozhatni.

Én hivatalban mindenkit fogadni szoktam, különö[s] készséggel szoktam pedig honfitársaim rendelkezésére állani – ohajtanám, hogy erről alkalma legyen a jövőben személyesen meggyőződhetni

Teljes tisztelettel
Györgyei László

[Címzés:]
Monsieur Andrée[!] d’Ady
Paris
92 Rue de Lévis
[ajánlási ragcédula] R. Belgique Anvers 251
[A város és utcanév áthúzva]
[A boríték verzóján:]
Györgyei
Anvers
6 Avenue Van Eyck
[Más írással (Diósi Ödöné?):]
a suivre
Rue de la Paix „Hotel St. George”
Nice
Alpes Mmes

## 166. Györgyei László – Ady Endrének

Anvers, [1904.] okt. 13.

K: OSZK – Levelestár növn. 1941/6. Ady-hagyaték – Hajtott levélpapír, borítékkal (szakadt, hiányos) – 2 f. – 1. f.: r–v – 120 x 170, 88 x 133 mm – Tintaírás – Pr.: Ady Lajosné ajándéka 1941.

Dat.: fpb: Anvers 13 oct 04 – épb: Paris 14 10 04 – épb: Nice 15 10 04

M: Itt először.

Györgyei László a nizzai osztrák–magyar konzulátus vezetője lehetett, akit Ady valamilyen ügyes-bajos dolga miatt keresett fel. Különös és megmagyarázhatatlan, hogy miért őrizte meg Ady ezt a levelet, s még haza is vitte Érmindszentre, holott (számunkra) fontos levelek sokasága (pl. Bíró Lajosé, Both Istváné stb.) veszendőbe ment.

Ady névjegyét (párizsi címét?) hagyhatta ott az eredménytelen látogatás után, azért kapta Párizsba a levelet, amelyet talán Diósi irányított Nizzába.