# 333. Ady Endre, Diósi Ödönné – Bölöni Györgynek

[Monte-Carlo, 1906. okt. 28.]

[Ady sorai:]

Kedves Gyurkám, de bizony várj meg engem Párisban. Itóka füllentett, mert nem írt levelet. Ő egy rossz asszony, de szomszédunknak jó fia van, mint Ollendorfék nagyon helyesen mondják. Üdvözlünk. Ölel

Ady

[A levelezőlap képes oldalán Diósiné sorai:]

Gyurika, Ady itt is csak a pezsgőre gondol minden áron Rue „champagne première”-t akart írni. Sok üdvözlet, Itokának nem írok egy sort sem többet. Léda asszony.

[Címzés:]
Mons.
G. Bölönyi[!]
9 Rue Cam-
pagne-Premiere 9
Paris.

## 333. Ady Endre, Diósi Ödönné – Bölöni Györgynek

[Monte-Carlo, 1906. okt. 28.]

K: PIM – A. 2/12 – Képeslap, felirat a címoldalon: carte postale, a képoldalon: Monte-Carlo – Le Casino et les Jardins; a lap tetején, az épület fölött: Collection Artistique – 1 f. – 140 x 91 mm – Tintaírás – Diósiné sorai a képoldalon – Pr.: vétel Bölöni Györgytől 1954.

Dat.: fpb: Monte-Carlo Princte Monaco 17 28–10 06 – épb: nincs.

M: Bölöni 107. (okt. 17.) – AEl I. 226.

várj meg engem Párisban: Bölöni készült hazautazni Magyarországra, de csak január elején indult el (Bölöni 109.).

Ő egy rossz asszony, de szomszédunknak jó fia van, mint Ollendorfék nagyon helyesen mondják: Az Ollendorf-féle nyelvkönyvekről van szó. Ady itt a nyelvkönyvek ügyetlen és nevetséges mondatait gúnyolja ki.

Bölöni lakáscíme: Campagne Première – Champagne: pezsgő.