# 112. Ady Endre – Brüll Bertának

[Budapest, 1903. dec. 11.]

Édes Jó Bertuska, a Pannónia kávéházban írok Magának egy gyors levelet, egyben mindjárt arra kérem, hogy ha P…ba ír ma vagy holnap, legyen kegyes: mentsen ki, hogy uton vagyok s azért nem írok. Nem tudom, meddig maradok fönn. Még nem végeztem sokat. Az öreg Ujházyval[!] kell lennem mindig s ez molesztál. A mai napomnak különben egy örvendetes eseménye van. Tudja roppant nehéz dolog a Budapesti Hírlaphoz beférkőzni. Én hazulról küldtem Rákosynak[!] egy pláne elég gyönge tárczát s az előbb kérem a lapot: nagy meglepetéssel látom, hogy leközölték. Látja olyan gyarló az ember, hogy ez már meg tudja örvendeztetni. Tegnap Bölönyiéknél[!] voltam, a Hungáriában laknak s feltűnő kedvességgel fogadott az asszony. Mert Bölöny nem volt otthon, vele az utczán találkoztam…. Az én kedves Bíróm nem jött ki a vasuthoz… És most a legfontosabbról. Sem tegnap, sem ma nem keresett fel az az érzés, a mitől a Maga megjegyzései után féltem. Nincs affér, ha fölkeresne is. Minden mindegy s ostobaság volna marni magunkat dolgokért, melyek esetleg nem is ugy vannak, a hogy mi gondoljuk s ha ugy vannak is: megváltozhatatlanok. Éljen az élet! Minél bolondabb és fájdalmasabb, annál inkább éljen. Írjon Érmindszentre választ, édes Bertuska, csókolja a kezeit s igaz szeretettel üdvözli

Ady Endre

[Címzés:]
Őnagyságának
Brüll Berta urhölgynek
Nagyvárad.
(Főutcza, Stern-ház)

## 112. Ady Endre – Brüll Bertának

[Budapest, 1903. dec. 11.]

K: OSZK – Levelestár növn. 1935/86/14 – Hajtott levélpapír borítékkal – 2 f. (r-v) – 109 x 174, 92 x 118 mm – Tintaírás – Pr.: vétel Lantos Adolftól 1935.

Dat.: fpb: Bp 903 dec 11 – épb: Nv 903 dec 11.

M: RAéL 297–298. – RAöl 226. – AEvl 82. – AEl I. 122–3.

Ady dec. 10-re virradóra, egy napos ott-tartózkodás után, Nagyváradról Pestre utazott párizsi útjának előkészítése végett (l. az előző levelet és jegyzetét), innen ír Bertának.

Pannónia kávéház: akkor a VIII. Kerepesi út 7. sz. alatt, a mai Rákóczi út elején volt.

Újházi: (Újházy) Ede (1844–1915), 1903. jan. 13-án kezdte meg nagyváradi vendégszereplését. Ady a „nagy talentumnak” kijáró elismerő cikkel üdvözli (AEÖPM IV. 14–15.). Újházy részt vett a város társadalmi életében is, s valószínűleg eljárt színészek és újságírók társaságába, innen eredhet a barátság Adyval (l. EmlAE II. 531–545.).

Rákosy: Rákosi Jenő, a BH főszerkesztője.

elég gyönge tárczát: a BH 1903. dec. 11-i 340. sz. 1–2. lapján az Öreg Szilágyi István c. tárcanovella jelent meg (AEön 122–125.).

Bölönyi: Bölöny József földbirtokos (l. a 98., 107. sz. levelek jegyzetét). A Bölöny-házaspár ismerte Adyt. A protestáns irodalmi társaság közgyűlésére érkező Bánffy Dezső Bölönyék vendége volt. Náluk kereste fel Ady 1903. szept. 23-án, hogy nyilatkozatot kérjen tőle a belpolitikai helyzetről (AEÖPM IV. 169–170.). Bölönyné Nedeczky Ferike Deák Ferenc nevelt lánya volt: l. uo. 437.).

Hungária: budapesti szálló a mai Duna-Interkontinentál helyén.

Az én kedves Bíróm nem jött ki a vasúthoz: Ady azt panaszolja itt, hogy Bíró Lajos őt Váradról való elutazásakor nem búcsúztatta el, nem várta az állomáson.