# 88. Ady Endre – Bíró Lajosnak

[Érmindszent, 1903. nov. 10.]

Kedves Lajoskám, no én várhatom a te leveled, pedig ha írnál, én is írnék neked érdekes dolgokról. Légy olyan kedves és írj. Írd meg azt is majd a leveledben, hogy Hegyesi szerkesztő urhoz fordulhatnék-e én pár sor ajánlásért Tiszához. Várom leveled. Ölel Bandi

[Címzés:]
Nagyságos
Bíró Lajos szerkesztő urnak
Nagyvárad.
(Szabadság)

## 88. Ady Endre – Bíró Lajosnak

[Érmindszent, 1903. nov. 10.]

K: OSZK – Levelestár növn. 1958/23/1 – Képeslap (két nőalak) – 90 x 143 mm – Tintaírás – Szöveg a lap képes oldalán – A „Levelező-Lap” idegen nyelvű megfelelői áthúzva – Pr.: Bíró Lajosné ajándéka 1958.

Dat.: fpb: Érkávás 903 nov 10 – épb: Nagyvárad 903 nov 11.

M: Lengyel 346. (tévesen nov. 1. kelettel) – AEl I. 100.

Hegyesi Márton (1846–1907): ügyvéd, újságíró, történész, akkor a nagyváradi Sz c. napilap felelős szerkesztője. Ady Endre e laphoz szerződött 1900 januárjában. A Sz a szabadelvű párt bihari lapja, Tisza-párti lap volt, Hegyesi a Tisza-család bizalmi embere. Az óvatos puhatolózásnak az a magyarázata, hogy Ady többször összetűzésbe került Hegyesivel (l. Hegedűs: AEnn 117., 135–136., AEÖPM I.2 400., 819–820.). Távozásakor a lapnál töltött másfél évet a „megalkuvás iskolájá”-nak nevezte (AEÖPM II.2 8.), s az ellenlábas NN hasábjain többször támadta a Sz-t és a felelős szerkesztőt (l. EmlAE II. 351–352.; AEnn 302–303.; AEÖPM IV. 30., 313.).

pár sor ajánlásért Tiszához: Ady legnagyobb gondja ebben az időben párizsi tartózkodása anyagi feltételének biztosítása volt. Elsősorban újságíró munkájából akart megélni mint laptudósító. Ehhez azonban egy vagy több nagy napilap szerződéses, állandó jövedelmet biztosító megbízására lett volna szükség. Erre nem sok reménye lehetett, ezért fordult Tisza István miniszterelnökhöz ösztöndíjért, külföldi tanulmányútját támogató rendszeres állami segélyért. (L. az 1904. márc. 30-án Tiszához írt levelét a 143. sz. alatt.) Az irodalomtörténészek Hegedűs Nándor kutatásainak közzététele óta (AEnn, AEN) megcáfoltnak tekintik Ady Lajosnak azt az állítását, hogy bátyja állami ösztöndíj ügyében kereste fel Tiszát. Hegedűs szerint (s ezt az azóta megjelent könyvek, cikkek is átveszik) Ady Szilágy vármegye 600 koronás ösztöndíjának (helyesebben egyszeri segélyének) jóváhagyását akarta megsürgetni (mint azt maga is írta Bíró Lajosnak jan. 11-én) Tiszánál, aki kormánya belügyminiszteri tárcáját is megtartotta. – Ady Lajos szerint bátyja Hegyesi Márton ajánlólevelével ment Tiszához (93.), Hegedűs azonban úgy tudja – talán Lengyel nyomán (152.) –, hogy nem Hegyesi, hanem Bölöny József közbenjárása segítette az audienciához (AEnn 376.). (L. jan. 11-i leveleit Bíróhoz és Brüll Bertához, 129., 130. sz.).