# 330. Ady Endre – Hubert Emilnek

[Monaco, 1906. okt. 20.]

Mélyen tisztelt uram,

voila két vers. Kegyeskedjenek gyorsan ítélkezni. Amelyik nem tetsző, azt kérem mindjárt visszaküldeni, hogy fölhasználhassam. Ha egyik sem, mindakettőt. Mi ujság? Gyűlölik-e sokan a Szerdát? Mert ez szép volna. Üdvözletét küldi a Szerda egész szerkesztőségének az ön tisztelő híve

Ady Endre

Monaco, Hotel de la Paix.

Szombat reggel.

## 330. Ady Endre – Hubert Emilnek

[Monaco, 1906. okt. 20.]

K: PIM – A. 294/2 – Ady szállodájának hajtott, címeres levélpapírja, felirata: Hotel de la Paix Vve Lejoux Propre Monaco – 2 f. – 123 x 170 mm – 1. f.: v; 2. f.: r. – Tintaírás – Pr.: dr. Müller Miklós tulajdonából, ajándék 1991.

M: AEÖV III. 335.

A keltezés „szombat”-ja okt. 15-éhez viszonyítva 20. vagy 27. lehetett.

A Szerdával való kapcsolatról l. az előző levél jegyzetét.

voilà két vers: az egyik a Sírni, sírni, sírni, megjelent a Szerda utolsó számában, a másik, a Százezer éve már a folyóirat megszünte miatt nem jelent meg. A kézirat előkerülése után az AEÖV III. kötetébe a sajtó alá rendező eddig ismeretlen önálló költeményként vette fel. Későbbi változata a BN 1908. máj. 24-i számában jelent meg A fehér kendő címmel.

Gyűlölik-e sokan a Szerdát? Mert ez szép volna.: A folyóirat munkatársainak gárdája többségében fiatal, haladó szellemű írókból, tudósokból állt.