# 122. Ady Endre – Brüll Bertának

[Érmindszent, 1903. dec. 23.]

Kedves, jó Bertuska, én – mint Magának már jelentettem – valószínűleg Nagyváradot is érintve, ha csakugyan nem bújhatok ki a tanúzás kötelessége alól, e hó végén megyek Budapestre. Végintézkedéseim legelseje lesz természetesen a jegykérdés elintézése. Köszönöm erre vonatkozó értesítéseit. Valóban – mint már tudja is azóta – egyszerre kaptam mindakét levelét. Azonban csak egy választ írtam s ebből is kifelejtettem azt, a mi elsikkasztott levelemben benne volt: Bíró nem jött volt ki a vonathoz, leveleim sorsáról s róla is mit sem tudok, pedig mindezekre nézve sürgős levelezőlapos interpellácziót intéztem vala hozzá. No mindegy. Szegény fiunak nagy és – vén enyhítő körülménye van. A Dodó levele tehát így hangzik: „Ady barátom vagyis Ady barátod”…? Hm. Én nem kaptam s nem is kaphattam még párisi elismervényt a két hosszu s módfelett kedélyes levelemről. Már-már örülök is a nagyvárad-városi járásbíróság megidézésének, lesz vagy egy óránk szóban megbeszélni utiprogrammunkat. Idegességem <a> közeledésével a nagy dátumnak arányosan és aránytalanul nő. Nem vagyok képes most már semmivel sem foglalkozni, csak az uttal, az utazással, Magukkal s az első párisi impressziók megsejtésének próbálgatásával. Csak mennénk már minél hamarabb. Ugy-e? Csókolom a kezeit, várom levelét. Igaz ragaszkodással gondol Magára híve Ady. Szerda délután

[Címzés:]
Őnagyságának:
Brüll Berta urhölgynek
Nagyvárad.
(Főutcza, Stern-ház).

## 122. Ady Endre – Brüll Bertának

[Érmindszent, 1903. dec. 23.]

K: OSZK – Levelestár növn. 1935/86/16 – Hajtott levélpapír borítékkal – 2 f. (1. f. r-v, 2. v) – 112 x 175, 92 x 118 mm – Tintaírás – Pr.: vétel Lantos Adolftól 1935.

Dat.: fpb: Érkávás 903 dec 24 – épb: Nv 903 dec 25.

M: AEvl 93–94. – AEl I. 132–133. (pontatlan szövegek).

elsikkasztott levelem: a dec. 14-i levelét (113. sz.) gondolta elsikkasztottnak (l. a dec. 18-i, 119. sz. levél jegyzetét), bár ebben nem ír arról, hogy Bíró Lajos nem ment ki Ady dec. 10-i, Váradról való elutazásakor az állomásra.

levelezőlapos interpelláció: l. a dec. 15-én kelt lapot (115. sz.).

Szegény fiunak nagy és – vén enyhítő körülménye van: Bíró Lajosnak valamiféle szerelmi bonyodalmáról, lehúzó kapcsolatáról lehet szó itt, erre vall az 1904 őszén Nizzából Bertának írott két levél (162. és 169. sz.) célzása is.

Dodó levele: Dodó Diósi beceneve. Brüll Berta Adynak írott ismeretlen levelében bizonyára idézett Diósi hozzá szóló leveléből, s Ady ezt megismételve s a „Hm” toldással hozta tudomására Bertának: észrevette, hogy Diósi Ady személyében az ő barátját sejti.