# 367. Ady Endre, Révész Béla – Osvát Ernőnek

[Párizs, 1907. febr. 11.]

[Ady szövege a lap szélén keresztben:]

Édes Ernő mester ölellek: Ady

[Révész Béla szövege:]

Kedves Fiú,

szeretettel köszöntelek – Párisból. Látod mégis idejutottam. Hogy hogyan, azt legközelebb levélben megírom, meg az okot is, mért nem bucsúzhattunk. A czímem ez:

15. Rue Constantinople Hotel de l’Europe. Írj.

szervusz Révész

[Címzés:]
Ng
Osvát Ernő
urnak
Budapest
Sajó utcza 5/a
Hongrie

## 367. Ady Endre, Révész Béla – Osvát Ernőnek

[Párizs, 1907. febr. 11.]

K: PIM – A. 208/39. – Képeslap (nő virággal); képaláírás: De […] je vous envoie ces fleurs = … ból küldöm önnek ezeket a virágokat. – A címoldalon: carte postale – 1 f. – 143 x 91 mm – Ceruzaírás – A címzés Révész írásával – Ady sora a lap margóján keresztben – Pr.: Fenyő Miksa gyűjteményéből, amelyet a Műv. Minisztérium vásárolt meg a PIM számára 1970.

Dat.: fpb: Paris [Gr.] Hotel 96 16 11–12 07.

M: Feljegyzések 259. – AEl I. 411.

Látod mégis idejutottam. Hogy hogyan, azt legközelebb levélben megírom: Révésznek sikerült egy kötet novellát eladnia. Ez segítette hozzá az utazáshoz. Ady párizsi jelenléte is vonzotta a francia fővárosba, de Bölöni egy másik okot is megemlít: „Révészt Nyugatra való vágyódásain kívül Párizsba reális okok is vezették. Tartalékos hadapródjelölt őrmester volt és állandó fülidegességek kínozták, amikkel kellemetlen lett volna a gyakorlatokra való behívásoknak eleget tenni. Mindenféle ravasz bújócskát játszott tehát az ármádiával. Az »állandó« külföldi tartózkodás jó ürügy volt arra, hogy a gyakorlatokat kitolja vagy elodázza. Szívesen segédkeztünk neki a turpisságban és legtöbbször Itóka maga reprezentálta Révész katonakönyvét az osztrák–magyar követség Rue de Varenne-i palotájában a katonai ügyosztályon azzal, hogy »szegény barátunk nem jöhet személyesen, mert vidéken beteg«. A rend kedvéért néha »szegény barátunknak« személyesen is meg kellett jelennie a nagykövetségen. Ilyenkor utazott Révész Párizsba.” (Bölöni 117.)