# 204. Ady Endre – Bíró Lajosnak

[München, 1905. máj. 26.]

Édes Lajoskám, álmatlanul, Marburgtól Münchenig havas, téli világon át megérkeztem. Nem tudom, mikor megyek vissza. Nagyon-nagyon kérlek, ha lehet, csináld meg azt az ügyet. Nagyon fog kelleni. München pompás hely. Kabost, Rózsáékat s mindenkit üdvözlök, ölel Bandi

[Címzés:]
Nagyságos
Bíró Lajos urnak
Budapest
Budapesti Napló

## 204. Ady Endre – Bíró Lajosnak

[München, 1905. máj. 26.]

K: OSZK – Levelestár növn. 1958/23/5 – Képes levelezőlap. Képoldalon: München Marienplatz; a címoldalon: Postkarte. Weltpost verein – 1 f. – 87 x 140 mm – Tintaírás – Szöveg a képes oldalon – Pr.: Bíró Lajosné ajándéka 1958. – A címoldalon ismeretlen írással: 1905 május 2<6>7.

Dat.: fpb: München 26 mai [a többi olvashatatlan], épb: Bp 905 maj 27.

M: Lengyel 358. – AEl I. 173.

Marburg: Maribor, város a mai Szlovéniában.

csináld meg azt az ügyet: Ady valószínűleg előleg kérésének közvetítését kérte Bírótól. Ady hónapok óta várta az asszonyt. Készült arra, hogy eléje megy, és együtt töltenek Münchenben néhány napot. Ez bizonyára külön anyagi gondot jelentett a mindig üres zsebű költőnek. Valószínűleg kölcsönökből utazott el, de előre megbeszélte barátjával, hogy visszaérkezése idejére szerezzen neki pénzt. Talán nem véletlen, hogy a több éve hordozott téma: a pénz hatalma és a pénztelenség tehetetlen gyötrelme ekkor, a várakozás ideje alatt érlelődött verssé (Harc a Nagyúrral, Figyelő 1905. máj. 15.).

Rózsáékat: Rózsa Miklós (1874–1945) újságíró, képzőművészeti kritikus a BN-ban. Ady a többes számmal a lapnál dolgozó kollégáit üdvözölte. Belia György a nevet így olvasta: „Rózsiékat”, s téves magyarázatot adott.