# 435. Ady Endre – Kiss Józsefnek

[Budapest, 1907. nov. 22.]

Kedves Józsi bátyám, itt küldöm a cikket, a címet tessék fölcserélni, ha egy jobb ötlenék. A jegy, a Barla név, talán jó lesz, de ez is kész másnak helyet adni.

Kezét csókolja igaz híve: Ady

## 435. Ady Endre – Kiss Józsefnek

[Budapest, 1907. nov. 22.]

K: ismeretlen – A kiállítás katalógusa alapján: Ady névjegye – 6 x 9 cm

M: A Kiss József emlékkiállítás katalógusa. Országos Magyar Zsidó Múzeum. Bp., 1943–1944. 26. – Komlós Aladár: Ady és A Hét. ItK 1955. 334. – AEvl 178. (nov. 11. után) – AEÖPM IX. 384. – AEl I. 268. (nov.)

Az Országos Zsidó Múzeumban 1943-ban Kiss József születésének 100. évfordulójára kiállítást rendeztek, amely dec. 26-án nyílt meg. Tápay-Szabó Gabriella ismertető cikkében (Újság 1943. dec. 28. 286. sz. 4.) a levelet a kiállított tárgyak között említi – mint egyetlen Ady-vonatkozású emléket, s egy mondat híján idézi is. Érdeklődésünkre a Múzeum munkatársa nem tudott számot adni a levél meglétéről, de megígérte, hogy utánanéz. Választ még nem kaptunk.

A kiállítás katalógusában 191. sz. tétel alatt van felvéve a névjegy. A katalógus közli a levél teljes szövegét is. A posszesszorra vonatkozó megjegyzés: „A Kiss család tulajdona”. Lehetséges, hogy a kiállítás után a levél nem maradt a Múzeumban.

A levélváltás után (l. a 422., 424. sz. levelet) Ady elküldi versét (Csolnak a holt-tengeren) és első prózáját (Glosszák) A Hét 1907. nov. 17-i számába. A Glosszák alá Csáth álnevet írt. Kiss József kérhette, hogy más jelet válasszon, mert így összetéveszthető a Csáth Géza néven publikáló Brenner Józseffel. Barla aláírással még négyszer jelenik meg glossza-mozaik A Hétben: nov. 22-i keltezéssel (ezt kíséri a levél), majd nov. 29., dec. 6., dec. 13. kelettel a nov. 24., dec. 1., dec. 8. és a dec. 15-i számban.

Régi oklevéladatok alapján Ady számontartott egy Ady (Odi) Barla (Barnabás, Barna) keresztnevű ősét (l. AEÖPM IX. 158., 384., 457. és a Gyáva Barla diák c. verset).

Dec. 15-én még hozzájárul egy cikkel Kiss József költői munkássága negyvenedik évfordulójának megünnepléséhez (BN 1907. dec. 15. – ua. A Hét 1907. dec. 22.; AEÖPM IX. 94–95.). A Hét ugyanebben a számában találjuk a Harcos ember szíve (e helyen Az én rosszaságom) c. versét. (Talán ezt vagy az utolsó glossza egyik mozaikját: AEÖPM IX. 91. küldte Ady ünneplő vers helyett?) Ezzel kapcsolata a lappal és szerkesztőjével megszakadt. „Hogy mi volt a szakítás oka, egyelőre nem tudjuk; okunk van remélni, hogy lappangó dokumentumok talán még fényt fognak erre deríteni.” (Komlós i. m. 335.) Ady arra gyanakszik, hogy Kiss József csak azért édesgette őt magához, hogy ne zavarja meg a jubileumi harmóniát (l. az 1908. márc. 30-án Bíró Lajosnak írt levelet). Kardeván Károly, a holnapos időkben nagyváradi tanár, emlékezésében leírja, hogy az 1908. febr. 27-én Adyval és a holnaposokkal töltött estén magától a költőtől hallotta a megokolást. „Elmondta, hogy A Hét jubileumi számába Kiss József Adytól is kért költeményt és sejtette vele óhaját, hogy róla, Kiss Józsefről, verset írjon. Ady nevetett és azt mondta: »Prózában minden aljasságot meg lehet írni, de versben csak…« s a szívére mutatott.” (AM II. 86. – ua. EmlAE IV. 227.)