# 183. Ady Endre – Brüll Bertának

[Budapest, 1905. jan. 23–24.]

Édes Bertuskám,

kutatom, keresem Kacért.[!] Nem lelem. Lehet, nincs Budapesten. Ha ezt bizonyosan megtudom, írok neki s apjának Beregszászra. Dodó egy levelén kívül semmi sem jön Párisból. Tudtam én ezt. Adél eléggé elárulta, hogy ő fölszabaduláshoz jut, ha én eljövök. Sejtem is már, mit kell nekem tenni. Megőrizni a régi Adélt, az enyémet, a mostanitól. Vasárnapra lehet leszaladok hozzátok. Ha éjjel érkezem, nem kaptok táviratot s akkor szállodába megyek. Ha nappal – ezt hiszem inkább – például vasárnap délben, táviratot kapsz. Mamád kezeit csókolom, a Margitét is, ölel szerető barátsággal

Ady Endre

## 183. Ady Endre – Brüll Bertának

[Budapest, 1905. jan. 23–24.]

K: OSZK – Fond 74/1/11 – Hajtott Miramare vízjelű levélpapír – 2 f. (1. f.: r–v) – 110 x 176 mm – Tintaírás – 2. f. v-n Révész rájegyzése – Pr.: vétel dr. Nádor Henriktől 1966.

M: RSle 204–205. – RAöl 468. (hiányos – keltezés: 1905) – AEl I. 163. (1905. febr.)

Az azonos időre keltezett előző két levél egyikében (181. sz.) Ady az asszony szemére veti: „fölszabadulást érez” eljövetele után. E levélben megismétlődik az állítás: „fölszabaduláshoz jut, ha én eljövök.” E két levél tehát egymáshoz közeli időben íródhatott. Az eddigi levelekben csak óhajként van felvetve a nagyváradi út, itt konkrétabb a terv. A 180. sz. levélben (jan. 13.) két vasárnapra szóló meghívásról számol be Ady, ez 15. és 22. lehetett. E levélben említett vasárnap tehát 29-re tehető. Hogy ekkor eljutott-e, és hogy egyáltalán mikor utazott Nagyváradra, nem hámozható ki a keltezetlen levelekből.

keresem Kacért[!]: Brüll Berta Adyt kérte meg, hogy valamilyen (ma már kideríthetetlen) kérését közvetítse Kaczér Vilmoshoz, mint újságíró kollégájához. Mivel Ady Budapesten nem találta, Beregszászra írt neki vagy az apjának. A következő hetekben többször esik szó erről az ismeretlen ügyről. Említése a levelekben segít a keltezésben: az erről szóló levelek bizonyosan 1905 elejéről valók.