# 326. Ady Endre – Bíró Lajosnak

[Velence, 1906. szept. 25.]

Kedves Lajoskám, beteg s ilyenformán haszontalan voltam számotokra két héten keresztül. Nem vagyok sokkal egészségesebb, de végre itt vagyok. Először is hát azt az ígéretem vegyétek, hogy most már sokat fogok dolgozni. Lerovom az elmaradottakat is. Ide zárjelben egy egyest fogok tenni, mert ez az első jelentenivalóm (1.) Ne felejtsd el azután Lajoskám szólni a kiadóhivatalnak: indítsák meg Velencébe nekem a Naplót. Október 10-ig. Címem Endre de Ady Hotel Hungaria Lido-Venezia. A párisi példányom annak idején beszűnt. Ez volt a második. (2.) Nem tudom, milyen a postaközlekedés Velence és Budapest között. Félek, hogy nagyon lassu. Tehát, ha csak emberileg lehetséges, a fizetésem küldjétek táviratilag a már megadott címre. (3) Azután pedig kérlek írj nekem mindenről. Szakíts annyi időt. (4.) Üdvözlöm kézcsókkal a feleségedet. Meleg szeretettel a Direktort és üdvözlet az egész redakciónak. Ölel öreg Adyd.

(Kedd.)

## 326. Ady Endre – Bíró Lajosnak

[Velence, 1906. szept. 25.]

K: OSZK – növn. 1958/23 – Írópapír – 1 f. 169 x 263 mm – Tintaírás – Pr.: Bíró Lajosné ajándéka 1958.

M: Lengyel 359. (ősz) – AEl I. 224.

sokat fogok dolgozni: a cikkek száma és terjedelme valóban nő, de nem éri el a pesti teljesítményt. Júl. 1-től minden második vasárnapra küld verseket, de szept. 9. és okt. 14., valamint okt. 28. és nov. 25. között nem érkezett vers a BN-hoz (okt. 3-án és nov. 14-én a Szerda c. folyóiratban jelent meg verse).

a Direktor: Vészi József, a BN főszerkesztője és tulajdonosa.