# 182. Ady Endre – Brüll Bertának

[Budapest, 1905. jan. 19–21.]

Édes Bertuskám,

nem tudom én itt megszokni, nem tudok én itt élni, nem tudom én, mi lesz itt velem. Adéltól nem jött egy sor sem még. Talán örült is, hogy eljöttem. Dodó írt egy levelet. Akkor is küntjárt valahol Adél. Nagyon szerencsétlennek érzem magam. Nekem ellenségem az élet. Csak már leszaladhatnék hozzátok. Bíró még nem jött meg. Talán elsején jön, ha jön. Még mindig az Adriában lakom: eddig Bíróra vártam, hogy vele vegyek ki lakást. Dolgozom s kesergek – néha a megőrülésig. Nem lehet ezeket papírra írni. Isten veled, írj, vidámíts egy kicsit. Ölel igaz barátsággal, Mamidnak s Margitnak kézcsókot küld

Ady

## 182. Ady Endre – Brüll Bertának

[Budapest, 1905. jan. 19–21.]

K: OSZK – Levelestár növn. 1936/86/2 – Hajtott BN levélpapír (l. a 181. sz. jegyzetet) – 1 f. (r) – 222 x 289 mm – Tintaírás – Pr.: vétel Lantos Adolftól 1936. – A kézirattárban a levélhez tévesen csatoltak egy Nagyságos Brüll Berta úrhölgynek Nagyvárad Főutcza Stern-ház címzésű fpb: Bp 1905 febr 16 bélyegzésű borítékot. – A levél gépelt másolata: MTAKK K 14/7.

M: RAéL 137. (részlet) – AEvl 116. (1905. febr. 16.) – Lengyel 182. (febr. 5.) – AEl I. 163. (febr. 5.)

Lengyel azt állítja, hogy ezt a levelet Ady a „postabélyegző szerint febr. 5-én adta fel”. A borítékot azonban nem találtuk meg. Nyilvánvaló, hogy a 181. és 182. sz. levél egyidőben íródott: azonos a levélpapír, s a két levélben azonos tartalmú, azonos szavakból álló mondat van. 181. sz.: „Jár ki sokat, látom Dodó leveléből. Akkor is künn volt, mikor azt Dodó írta.” – 182. sz.: „Dodó írt egy levelet. Akkor is künt járt valahol Adél.” Az előző levelekben említett két várt esemény sem következett még be: Bíró még nem jött fel Budapestre, Adynak még nem sikerült nyélbe ütni nagyváradi útját. Diósinétól még nem kapott levelet. A levél tehát mindenképpen korábbi, mint febr. 5.