# 33. Ady Endre – Varga Ilonának

[Nagyvárad, 1900. jan. 7.]

Édes Illim! ebben a pillanatban dobtam a posta-ládába három levelet s mindahárom – fizetetlen. Kétségbe vagyok esve szórakozottságom miatt, különösen mert egyik levél a magáé. Egyebet nem ígérhetek, mint hogy a nagy elszámoláskor (majd ha találkozúnk) ezt a differencziát is tisztázzúk. Úgy-e? E.

[Címzés:]
Ílli
Debreczen
Poste restante.

## 33. Ady Endre – Varga Ilonának

[Nagyvárad, 1900. jan. 7.]

K: MTAKK K 18/158 – 92 x 140 mm – Képes levelezőlap; kép: fiatal nő – Szöveg a lap képes oldalán; a német nyelvű nyomtatott feliratok a címzés alkalmából áthúzva. – Tintaírás – V. I. sorszáma: 25. – Pr.: V. I.-tól vétel 1958.

Dat.: fpb: Nagyvárad, 1900. jan. 7. – épb: Debrecen, 1900. jan. 8.

M: EmlAE II. 288. – AEl I. 71.

Ady huszonharmadik levelével a levelek sora megszakad. A következő években 1903-ig évente egy-egy levelet ír még válaszul Varga Ilona leveleire. Hogy a lány hány levelet ír még, arra ő sem emlékszik. A váradi levélre biztosan válaszolt. Ady el is határozta, hogy ír, szerkesztői üzenetet küld a D-be (febr. 8-án jelenik meg: „Kíváncsi. Levél megyen Nagyváradról rövidesen.”), de a levelet nem írja meg.

A Sz és a D felhívást tett közzé Adynak a Még egyszer c. verskötete előfizetésére. Varga Ilona megragadja az alkalmat, levélben érdeklődik. Csak hideg, személytelen szerkesztői üzenetet kap a Sz 1901. jan. 12-i számában: „V. Ilona. Ady Endre verseskötete nyomás alatt van s január 15-ig megjelenik”. (EmlAE II. 288–289.)