# 220. Ady Endre – Brüll Bertának

[Bécs, 1905. okt. 9.]

Csókolom a kezét Bertuska. Bocsásson meg, hogy ceruzával s roszul írok, de e lapot már indulni készülő vonaton írom. Bemegyek Váradra s kegyes engedelmükkel tiszteletem teszem. Referálok magának és…

Ady Endre

Bécs, okt. 9. este 10.

[Címzés:]
Őnagyságának
Brüll Berta urhölgynek
Nagyvárad
(Főutcza Stern-ház)

## 220. Ady Endre – Brüll Bertának

Bécs, [1905.] okt. 9.

K: FSzEK – Budapest Gyűjtemény Q 09/6390/7 – Képes levelezőlap – Postkarte – (Maximilianplatz. Votivkirche. Wien IX/5. Marine-Section.) – 1 f. (szöveg a lap képes oldalán) – 140 x 90 mm – Ceruzaírás – Pr.: vétel Révész Bélától.

Dat.: fpb: Wien 10 9 05 – épb: Nv 905 okt 10 N4.

M: RSle 220. – ADok (faksz) – RAöl 485. – AEl I. 181.

Ady Bécsen keresztül Münchenig kíséri a hazautazó Diósinét (l. a 221. és 222. sz. leveleket), s két napot töltenek együtt a borús, hideg, esős városban, képtárakat látogatnak, színházba mennek. Az elválás és a bizonytalanság, ami az asszonyra vár Párizsban (a férj ellenséges magatartása), elrontja a hangulatot. A négy nap krónikáját (okt. 9–12-ig, hétfőtől csütörtökig) Úti sóhajtások címen írja meg a BN okt. 15-i számában úgy, mintha egyedül tette volna meg az utat (AEÖPM VII. 22–23.). – A „békességes München” a színhelye A kék álom c. novellájának is (BN 1906. jan. 14., AEön 419–422.), amelyben az ihlet forrása az 1905 tavaszán keletkezett lelki élmény lehetett. L. a 205. sz. jegyzetet.