# 86. Ady Endre – Brüll Bertának

[Budapest, 1903. okt. 31.]

Szombat d.u. 5 óra. Kezeit csókolom Bertuska. Holnap utazom Érmindszentre..? ? ? ? ? ? ? Nagyon bus és nyugtalan vagyok. Hoffmann Sándorral beszéltem. Ő kapott P….ból levelet s azt mondja: semmi baj. Magát üdvözli Hoffmann. Itt szép, napos minden s ott? Isten vele, ne feledje el hívét.

[Címzés:]
Őnagyságának
Brüll Berta urhölgynek
Nagyvárad

## 86. Ady Endre – Brüll Bertának

[Budapest, 1903. okt. 31.]

K: FSzEK q 09/6390 (4) – Képes levelezőlap: A. S. W. Serie: Maienthau. Rosée du Mai – Virágbokrétás leányfej – 140 x 90 mm – Tintaírás – Szöveg a lap képes oldalán – A „Levelező-Lap” idegen nyelvű elnevezései áthúzva – Pr.: vétel Révész Bélától.

Dat.: fpb: Bp. 903 okt 31. – épb: Nv 903 nov 1.

M: RSle 219. – ADok: faksz. 1. – RAöl 484. – AEl I. 99.

Holnap utazom Érmindszentre..???????: A kérdőjelek azt sejtetik, hogy Ady szívesen ment volna Nagyvárad felé Berta meglátogatására, de talán nem kapott meghívást, vagy méginkább – mivel nem végzett tervezett dolgaival – indulása nem volt biztos.

Hoffmann Sándor: a Brüll-család budapesti rokona vagy ismerőse. Közelebbit nem tudunk róla. Belia szerint nagyváradi üzletember (AEl I. 364.).

P….ból: Párizsból Diósiéktól.