# 381. Ady Endre – Révész Bélának

[Párizs, 1907. ápr. 26.]

Péntek d. u. 5 óra. Kedves Bélám, ma csupán az „Újság” érkezett. Semmi más. De egyelőre minden délben meg fogom nézni. Te most már Innsbruck-ban lehetsz. Szeretném, ha Odysszeád jól sikerült volna. Nagyon sajnáltunk és sajnálunk. Tudass, mihelyt Vácra megérkezel. Ignotusnak írtam s megírtam, hogy elutaztál. Ölellek kedves öregem, üdvözöld az üdvözlendőket.

Ady

[Címzés:]
Nagyságos Révész Béla úrnak
Róna Lipót úr címén
Hongrie
Vácz
Hattyú u. 1.

## 381. Ady Endre – Révész Bélának

[Párizs, 1907. ápr. 26.]

K: a New Brunswick-i egyetem a Rutgers State University Révész Béla hagyatékában – Postai levelezőlap; fényképmásolata a közlők birtokában. (Mindketten meghaltak, nem tudjuk, hogy a lap és a másolat hova került.)

Dat.: fpb: Paris 26 – 4 07 – épb: Vác 907 ápr 28.

M: Scheiber–Zsoldos 37.

Révész Béla ápr. 26-án utazott el Párizsból. Marchişiu Otília levélnaplója félrevezető: „Ápr. 25.: Ma kikísértem Révészt a vonathoz. Indul haza roppant bus szívvel. Kért, hogy még neked se szóljak erről. Mint meglepetés akar Budapestre toppanni.” „Április 27. Tegnap a vonatnál találkoztam Léda asszonnyal, Bandival, még »Fiches-moi-la Paix« [Fischer József] is ott volt.” (Bölöni 119.) Az elutazás napja Ady datálása szerint is ápr. 26.: Péntek = ápr. 26. Révész Odysszeá-jának nem tudjuk a magyarázatát. Bölöni arról ír, hogy a katonai behívás elől bujdosott (117.), a levél közlői azt feltételezik, hogy visszautazása „minden bizonnyal kedvezőtlen családi okok sürgető követelményére történt”. Az első feltételezés állhat közelebb az igazsághoz.