# 109. Ady Endre – Brüll Bertának

[Érmindszent, 1903. dec. 5.]

Édes Jó Bertuska, kész vagyok január 15-re. Bár már holnap volna ez a dátum. Bár mehetnénk már. Egészen belebutulok már ebbe a nyomoruságos, színtelen életbe. Sohasem jön tán el jan.15 – ugy vélem néha. Maga hát kapott Párisból levelet. Okos és helyes levelet, sőt leveleket. Én nem. Ráadásul a maga multkori rövid levele! Lám Maga is érezte a bűnét s tudatom, hogy megszerezte a teljes föloldozást mai elég dolgos és nagyon kedves levelével. Szerdára ott leszek bizonyosan. Nem tudom, melyik vonat visz. De kedves mamájának be fogom jelenteni magam levélben. Bíró Lajos hallgat. Fehértől kaptam ma ujabb sürgető levelet. A jegyet, a vasuti jegyet akarja átíratni a nyomdásza, Boross számára. Tudom, hogy a Napló mindennapi élete függ Borosstól. Visszaküldöm hát a jegyet, pedig nem akartam. Egyébként nem tudok Váradról semmit, mintahogy maga Várad és tipikusan váradi emberei nem is érdekelnek. A sár itt nagyobb, mint valaha. Már kezdek elfelejteni lázongani. Ugy érzem, hogy magam is beleolvadok ebbe a semmi, színtelen, nyomoruságos milieube. Olvasok vagy francziául tanulok, írogatok egyet-mást vagy magukra gondolok s a napok telnek irtózatos lassan, de telnek mégis. A viszontlátásra. Csókolja kezét s igaz, nagy ragaszkodással gondol mindig magára sárban fetrengő, unalmas (ugy-e?) híve Ady. szombat. d.u.

[Címzés:]
Őnagyságának
Brüll Berta urhölgynek
Nagyvárad.
(Főutcza, Stern-ház)

## 109. Ady Endre – Brüll Bertának

[Érmindszent, 1903. dec. 5.]

K: OSZK – Levelestár növn. 1935/86/13 – Hajtott levélpapír borítékkal – 2 f. (r-v) – 113 x 175, 92 x 118 mm – Tintaírás – Pr.: vétel Lantos Adolftól 1935.

Dat.: fpb: Érkávás 903 dec 6 – épb: Nv 903 dec 7 – „szombat”: dec. 5.

M: AEvl 81. – AEl I. 120–121. (pontatlan szövegek).

a vasúti jegyet: Adynak újságírói foglalkozásához a NN felelős szerkesztői beosztásában járt a szabadjegy, de úti előkészületei miatt szüksége lett volna rá a laptól való távozása után is.

Boross: Boros Jenő nagyváradi nyomdatulajdonos, nyomdájában készült a NN.