# 114. Ady Endre – Bíró Lajosnak

[Érmindszent, 1903. dec. 14.]

Édes Jó Lajoskám, ma hétfőn érkeztem ujra Érmindszentre. Fáradt vagyok, telve kellemetlen, de nem váratlan impressziókkal, <d> és meg nem tántorodva terveimben. Vészit, Bródyt elkerültem, pedig üzentek utánam. Zsazsa megcsinálta Rákosival a békét, ki nagyon szíves volt és sok reményt nyujtott. Az öreg Kiss József is igen szívesen fogadott, mindkét helyre írok egy-két nap alatt dolgokat, csak te majd juttasd hozzám, ha esetleg valami megjelen. Látom, hogy Temesvárt végleg elejtetted, mert tegnap czímemre hosszú távirat jött, hogy mindent megadnak, csak utazzak. Nü, utazom? Párisból kaptam egy megnyugtató levelező lapot. Holnap munkába állok s erősen fogok dolgozni. Párisi utamnak ezer akadálya van. Szemerével nem beszélhettem, de barátai mindent ígértek, az öreg Újházi pedig Adrienne őnagyságát dolgozza meg. Ellenben Kulinyitól (a V. H. O. Sz. től) kedvezőtlen választ kaptam. Kérlek, édes jó Lajoskám, beszélj Fehérrel, hogy milyen feltétellel hagyná nálam ez évben, alig 2 hónap, a jegyet. Írnék neki sokat s esetleg fizetnék is valamit. Csináld ezt meg Lajoskám, hozdd[!] egy kis erkölcsi kényszerbe. Egyébként pedig írjál, magadról első sorban s aztán engem érdeklő dolgokról. Csókol szerető híved

Bandi

## 114. Ady Endre – Bíró Lajosnak

[Érmindszent, 1903. dec. 14.]

K: OSZK – Levelestár növn. 1958/23/33 – Hajtott levélpapír – 2 f. (r-v) – 113 x 170 mm – Tintaírás – Pr.: Bíró Lajosné ajándéka 1958.

Dat.: a levél tartalmából.

M: Lengyel Géza: Ady ismeretlen levelei Bíró Lajoshoz. Csillag 1955. 2094. – AEvl 84–85. – Lengyel 349. – AEl I. 124–5.

A levélben Ady megismétli az aznap Brüll Bertának írottakat, a jegyzeteket l. ott.

Párisból kaptam egy megnyugtató levelező lapot: Diósi lapjának szövegét l. az előző levélben.

Adrienne: Meszlényi Adrienne (l. az előző levelet és Diósiéknak írott nov. 23-i, 95. sz. levél jegyzetét).

Kulinyi: Kulinyi Zsigmond újságíró, a Vidéki Hírlapírók Országos Szövetségének elnöke. Ady pénzsegélyt kért utazására a Szövetségtől. (L. még nov. 3-i, Szávay Gyulának írott 87. sz. levelét.)