# 212. Ady Endre – Diósi Ödönnének

[Budapest, 1905. júl. 21.]

Itt vagyok a pályaudvaron. Medvét várom. Dodóval szépen, simán megértettük egymást. Semmi ujság. Csak nagyon bus és nagyon beteg vagyok. Kézcsók Ady

[Címzés:]
Madame
Diósy
Nagyvárad
Főutca, Stern-ház.

## 212. Ady Endre – Diósi Ödönnének

[Budapest, 1905. júl. 21.]

K: OSZK – Fond 74/4/35 – Képes levelezőlap (Budapest, Eskü út. – Schwurstrasse.) – 1 f. – 140 x 90 mm – Ceruzaírás (szöveg a lap képes oldalán) – A címoldalon ismeretlen kéztől: 1905. júl. 22. – Pr.: vétel dr. Nádor Henriktől 1966.

Dat.: fpb: Bp – Brassó [mozgóposta – a dátum olvashatatlan] – épb: Nv 905 jul 22 É 3.

M: RSle 223. – RAöl 487–488. – AEl I. 178. (júl. 20.)

Medvét várom: Medve Miklós (1878–1946) Ady debreceni jogász társa, haláláig bizalmas jó barátja, felesége Sárosi Paula színésznő, akit az újságíró–színikritikus Ady ugyancsak Debrecenből ismert. Medve előkelő dzsentri családja ellenezte a házasságot, mert Sárosi Paula színésznő és zsidó volt. Ady cikkeiben síkra szállt a fiatalok boldogságáért (AEÖPM I.2 324–325., 329–330.). Medve Bécsben volt magas rangú tisztviselő a király személye körüli minisztériumban. Adyt gyakran látták vendégül és segítették ki pénzzavarából. Diósiné úgy emlékszik, hogy 1905 nyarán Ady Nagyváradra is levitte Medvét, és bemutatta neki (l. a 177. sz. levél jegyzetét). Levelezésük a későbbi kötetekben található. (Medvéről l. EmlAE II. 234., 237–238.; AEÖV III. 215–216.)

Dodóval szépen, simán megértettük egymást: l. a 209. sz. levél jegyzetét.