# 184. Ady Endre – Brüll Bertának

[Budapest, 1905. febr. 5.]

Édes jó Bertuskám,

hát – nem panaszkodom. Egy levél Párisból, mióta eljöttem. Egy levél. Nem baj. Én most már igazán leszámoltam. Nem hangulat. Evvel is, mással is, mindennel. Kacértól[!] nem kaptam még választ. Várom s megírom. Ma már följött Bíró. Egyébként semmi újság. Dolgozom, kínlódom s minden nap megfogadom, hogy elmegyek haza Mindszentre. De végleg. Megválik mi lesz. Írjál, édes Bertuskám. Mamádnak kézcsók. Margitnak is. Isten veled kézcsókoló igaz híved

Ady Endre

## 184. Ady Endre – Brüll Bertának

[Budapest, 1905. febr. 5.]

K: OSZK – Fond 74/1/10 – Hajtott BN levélpapír (l. a 181. sz. jegyzetet) – 1 f. (r) – 222 x 289 mm – Tintaírás – Pr.: vétel dr. Nádor Henriktől 1966. – A bal felső sarokban ismeretlen írással: 1906; alul: 1905.

M: RSle 209. – RAöl 473. (1906) – AEl I. 164. (1905. febr.)

A keltezés alapja az a boríték, amelyet febr. 5-i postai bélyegzővel még Lengyel látott (l. a 182. sz. levél jegyzetét). A levél tartalmát tekintve is jó helyen van itt, ha a 186. sz. levelet biztos keltezésűnek vesszük. A 184. sz. levélben írja Ady, hogy sem Diósinétól, sem Kaczértól nem kapott még választ, míg a 186. sz. levélben jelzi a várt válaszok megérkezését.

Egy levél Párisból, mióta eljöttem: ez a 182. sz. levélben Brüll Bertának említett, Diósi által írt levél. Ady az asszonytól vár szerelmes levelet, de csak a férjtől kap híradást a „párizsiakról”. Ez később is gyakran előfordul. 1905 januárjától a házaspárnak szóló levelek sora éppen úgy folytatódik, mint 1904 őszén, az első párizsi út előtt. Ady a kapcsolatnak ezt a vonalát is fontosnak tartja, a válasz elmaradását is számon kéri (l. a 190. sz. levelet). A dacosan hallgató asszony levele késik.