# 267. Ady Endre – Brüll Bertának

[Budapest, 1906. ápr. 8. után]

Kedves Bertuskám,

még mindig Budapesten vagyok. Nagyon szerencsétlen. Csak annyit tudok, hogy három héten belül mindenképpen megyek. A kormányváltozás hirtelensége iszonyuan sujtott. A lapnál pedig változás van küszöbön s ezt célszerű volt bevárnom. Egyébként Adél halálosan gyűlöl. Már nem is ír. Mindegy. Azért mégis kimegyek Párisba. Ezt nem akadályozhatja meg. Nagyon együgyüen s szomoruan élek. És ti? És Te? Írj pár sort s értsd meg, hogy balhelyzetemben nem volt kedvem eddig írni.

Szeretettel csókolja kezed
Ady.

## 267. Ady Endre –Brüll Bertának

[Budapest, 1906. ápr. 8. után]

K: OSZK – növn. 1936/86/14 – Sűrűn vonalkázott BN levélpapír (l. a 213. sz. jegyzetet) – 1 f. (r–v) – 215 x 273 mm – Tintaírás – Révész rájegyzése: Adél gyűlöl, azért is kimegy Párizsba – Pr.: vétel Lantos Adolftól 1936. – Gépelt másolat: MTAKK K 14/9.

M: RAéL 213. – RAöl 169. (mindkét helyen részlet) – AEvl 144. (ápr. 8. után) – AEl I. 206. (ápr.)

A kormányváltozás hirtelensége iszonyuan sujtott: Fejérváry Géza kormánya 1906. ápr. 8-án lemondott, Wekerle Sándor alakította meg koalíciós kormányát. A darabontkormány sajtóirodájára (vezetője Vészi József volt) és munkatársaira az új kormánynak nem volt szüksége. Adyt érzékenyen érintette a cikkírásért kapott havi 300 korona megszűnése (l. a 265. sz. levél jegyzetét).

A lapnál pedig változás van küszöbön: Vészi József megbízása a sajtóiroda vezetésére megszűnt, a lap pozíciója gyengült, a szerkesztőség a Honvéd utcából az Eötvös utcába költözött, talán személyi változásokra is számítani lehetett (Lengyel 188–189.).