# 311. Ady Endre – Ady Lőrincnének

[Párizs, 1906. szept. 9.]

Édes jó anyám, holnap vagy holnapután elutazom Párisból. Marseillbe,[!] Nápolyba, Velencébe és Milanóba. Velencében maradok néhány hétig gyönge egészségemmel. Majd innen megírom a címemet. Ezer csókot küld mindnyájuknak

Endre

[Címzés:]
Madame Ady
Érmindszent
u. p. Érkávás
Hongrie

## 311. Ady Endre – Ady Lőrincnének

[Párizs, 1906. szept. 9.]

K: MTAKK – K 20/150 – Képeslap, felirata a címoldalon: Carte postale, a képes oldalon: Nos Politiciens Président Falliéres (köztársasági elnök 1906–1913.) – 1 f. – 90 x 142 mm – Tintaírás – Szöveg a lap képes oldalán is – A címoldalon piros ceruzás datálás Ady Lajos írásával: 08. IX. 9. – Pr.: ajándék 1965.

Dat.: fpb: Paris Jouffroy 17 45 9–9 06 – épb: nincs

M: itt először.

Ady Lajos datálása rossz, azon a napon Diósiné és Ady nem voltak Párizsban. 1906-ban szept. 11-én indulhattak Marseille-be, 12-én már onnan írnak. Útjuk állomásai: Marseille 1906. szept. 12–14. – Genova szept. 15. – Nápoly szept. 17. – Messina szept. 18. – Catania szept. 20. – Fiume (Rijeka) szept. 23. – Velence szept. 25. – Diósiné felsorolása kissé eltér: „Augusztus végén utaztunk el Párizsból előbb Marseille-be és egy pár nap múlva hajóra ültünk. Nizza, Genua, Nápoly, Messina, Catania, Malta, Fiume.” (Vitályos 22.) Az indulás időpontjának elhomályosulását a többszörös halasztás okozhatta. – Milánót Velencéből a Riviérára utazva ejtették útba, ezt jelzi Adynak „Milánó október 10.”-re keltezett cikke (BN 1906. okt. 13.; AEÖPM VIII. 99–101.). Az első állomás Monte-Carlo volt, és érintették Málta szigetét is. Ezt bizonyítja Ady úti jegyzete a BN 1906. okt. 5-i számában (AEÖPM VIII. 94.).