# 302. Ady Endre, Bölöni György, Diósi Ödön, Diósi Ödönné –
Marchişiu Otíliának

[Párizs, 1906. aug. 26.]

[Autográf aláírás:] Ady Endre

[Diósiné írásával:] Itokának üdvözlet Léda asszonytól

[Bölöni György írásával:] Jaj, de jól lovagoltunk! Itóka!

Bölöni

[Diósi írásával:] Kocsiztunk, lovagoltunk ittunk és még egyéb -unk.

Diósy

[Címzés:]
Madame de
Kozmutza
Paris
//Place du Panthéon//

## 302. Ady Endre, Bölöni György, Diósi Ödön, Diósi Ödönné – Marchişiu Otíliának

[Párizs, 1906. aug. 26.]

K: PIM – A. 184 – Képeslap, felirata: Carte postale; a képoldalon: Robinson. Garde à vous! (= Gárda, vigyázz!) (szamárháton ülő férfiak csoportja) – 1 f. – 142 x 90 mm – Ceruzaírás – A levélírók autográfja; Ady csak a nevét írta rá; a címzés Bölöni György írása. – Pr.: vétel Bölöni György és felesége örököseitől (Steinfeld Nándorné, Veres Sándorné, Dr. Kozmutza Kornél) 1962.

Dat.: fpb: Sceaux a Paris 5 26 aout 06 – épb: Ø

M: itt először.

Bölöni könyvében részletesen beszámol ennek a nyárnak az eseményeiről. A levelezőlap megírásának helyéről és idejéről a következőket jegyezte fel: „Augusztus végén egy vasárnap Párizs közelében, az akkor még divatos Robinsonba rándultunk ki, hogy szétnézzünk e bohém városkában, ahol ősi nagy fák törzsén a lombok közé ütöttek restaurantokat. Jókedvűen elvegyültünk a vasárnapi kirándulók közé, s részt vettünk a párizsiak népies, polgári szórakozásaiból, a szamaragolásból és lovaglásból. Adyt lóra ültettük. S igen vitézül viselkedett, bár hamar belefáradt a lovaglásba. Fájó emléke maradt ez a délután: napokon át panaszkodott a robinsoni táltos nyergére.” (Bölöni 83.) Ennek a nyári vasárnapi kirándulásnak az emléke az előző levelezőlap is. – Ez a városka a színhelye Ady Egy furcsa história c. novellájának is (AEön 676–679.).